Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-5-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΗ΄ συνεδριάσεώς του, της Τετάρτης 10 Μαΐου 2017, σε ό,τι αφορά την ψήφιση στο σύνολο του σχεδίου νόμου: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών».]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 12 Μαΐου 2017. Α. ΕΠΙΚΑΙΡΕΣ ΕΡΩΤΗΣΕΙΣ πρώτου κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 820/9-5-2017 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς την Υπουργό Πολιτισμού και Αθλητισμού, σχετικά με την αναβάθμιση και την αξιοποίηση του αρχαιολογικού πολιτιστικού προϊόντος του Νομού Αιτωλοακαρνανίας. 2. Η µε αριθμό 805/8-5-2017 επίκαιρη ερώτηση του Βουλευτή Β' Αθηνών της Νέας Δημοκρατίας K. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τη συνάντηση του Πρωθυπουργού με εκπροσώπους της επενδυτικής τράπεζας «Rothschild». 3. H με αριθμό 821/9-5-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα «σε απόγνωση χιλιάδες αγρότες που ενοικίασαν γη με δικαιώματα (φόρμα 6) δύο χρόνια τώρα δεν έχουν λάβει ενισχύσεις». 4. Η με αριθμό 823|9-5-2017 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με τα προβλήματα λειτουργίας του Αλεξάνδρειου ΤΕΙ Θεσσαλονίκης. 5. Η με αριθμό 810/8-5-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αµυρά προς την Υπουργό Πολιτισμού και Αθλητισμού, σχετικά με τα ωράρια των μουσείων και των αρχαιολογικών χώρων κατά τη θερινή περίοδο. Β. ΕΠΙΚΑΙΡΕΣ ΕΡΩΤΗΣΕΙΣ δεύτερου κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 806/8-5-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δηµοσχάκη προς τον Υπουργό Αγροτικής Ανάπτυξης και Τροφίμων, σχετικά με την καταστροφή των αλιευτικών πεδίων του Θρακικού Πελάγους από τουρκικά αλιευτικά. 2. H με αριθμό 809/8-5-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης, σχετικά με την ανάγκη εντάξεως, στους στόχους μειώσεως των προβληματικών δανείων μικρών επιχειρηματικών οφειλών. 3. Η µε αριθμό 701/6-4-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά µε το κλείσιμο των τοπικών ιατρείων «Ευγένειας Χαραυγής» Κερατσινίου από τη 2η Υγειονομική Περιφέρεια Αττικής. 4. H με αριθμό 700/6-4-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση στις διαδικασίες εφαρμογής του Υπομέτρου 6.1 «Εγκατάσταση Νέων Γεωργών». 5. Η με αριθμό 676/31-3-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την «κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων (ΓΟΕΒ)». 6. Η με αριθμό 648/24-3-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Υγείας, σχετικά με τη «σκόπιμη κωλυσιεργία εκπληρώσεων όρου διαθήκης ο οποίος προβλέπει ίδρυση ογκολογικής κλινικής στη Χαλκίδα». 7. Η με αριθμό 402/27-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού. 8. Η με αριθμό 720/11-4-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Περιβάλλοντος και Ενέργειας, σχετικά με την ανάγκη δραστικής μείωσης των υπερβολικών χρεώσεων των καταναλωτών από τη ΔΕΗ. 9. Η με αριθμό 721/11-4-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Υποδομών και Μεταφορών, σχετικά με τις καθυστερήσεις στην υλοποίηση του έργου επέκτασης του προαστιακού μεταξύ Πάτρας και δυτικής Αχαΐας. 10. Η με αριθμό 727/11-4-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Παιδείας, Έρευνας και Θρησκευμάτων, σχετικά με την ανακοίνωση της Γ΄ ΕΛΜΕ Θεσσαλονίκης για την μετάδοση του τηλεπαιχνιδιού «Survivor». 11. Η με αριθμό 367/20-1-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την «απαράδεκτη εκτόπιση τριάντα έξι χιλιάδων επτακοσίων εξήντα εννιά τέκνων Ελλήνων από τους βρεφονηπιακούς σταθμούς». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες. 2. Η με αριθμό 3354/274/10-2-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, με θέμα «αναφορικά με τη σύλληψη αλλοδαπού οδοντιάτρου με την κατηγορία χρηματισμού στη δομή της Αμυγδαλέζας». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 802/8-5-2017 επίκαιρη ερώτηση δεύτερου κύκλου του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τις σημαντικές καθυστερήσεις για τον διαγωνισμό αδειοδότησης των τηλεοπτικών σταθμών. Θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Νικόλαος Παππάς. Κύριε Σκουρολιάκο, έχετε τον λόγο για την πρωτολογία σας.
Ευχαριστώ, κύριε Πρόεδρε. Κύριε Υπουργέ, η επίκαιρη ερώτηση έχει να κάνει με τις σημαντικές καθυστερήσεις για τον διαγωνισμό αδειοδότησης των τηλεοπτικών σταθμών. Η Βουλή των Ελλήνων με πρωτοβουλία της Κυβέρνησης ψήφισε τον ν.4339/2015 σχετικά με την αδειοδότηση παρόχων περιεχομένου επίγειας ψηφιακής τηλεοπτικής ευρυεκπομπής ελεύθερης λήψης. Κατά την εφαρμογή του νόμου πραγματοποιήθηκε από τη Γενική Γραμματεία Ενημέρωσης διαγωνισμός για την εν λόγω αδειοδότηση. Λίγο πριν τον διαγωνισμό, οι ιδιοκτήτες των υφιστάμενων τηλεοπτικών σταθμών προσέφυγαν στο Συμβούλιο της Επικρατείας κατά του νόμου. Η ολομέλεια του Συμβουλίου της Επικρατείας αποφάσισε πως ο νόμος είναι στο πλαίσιο που επιβάλλει το Σύνταγμα, αλλά η διαγωνιστική διαδικασία πρέπει να πραγματοποιηθεί από το Εθνικό Συμβούλιο Ραδιοτηλεόρασης, το οποίο δεν είχε συσταθεί με υπαιτιότητα της Αντιπολίτευσης. Μετά τη συγκεκριμένη απόφαση του Συμβουλίου της Επικρατείας, συστάθηκε από τη Βουλή των Ελλήνων η ολομέλεια, το ΔΣ, του Εθνικού Συμβουλίου Ραδιοτηλεόρασης. Από τότε και μέχρι σήμερα έχουν περάσει έξι μήνες, αλλά ο διαγωνισμός δεν έχει πραγματοποιηθεί. Εμβρόντητη η ελληνική κοινωνία παρακολουθεί παλινωδίες που χρησιμοποιούνται ως δικαιολογίες για την καθυστέρηση της διαγωνιστικής διαδικασίας μελών της διοίκησης του Εθνικού Συμβουλίου Ραδιοτηλεόρασης μέσω δηλώσεων είτε για προβλήματα που αντιμετωπίζουν με τις συντάξεις τους - πρόβλημα που λύθηκε με τροπολογία που ψηφίστηκε στη Βουλή - είτε ότι δεν υπάρχουν οι απαραίτητες υλικοτεχνικές υποδομές και το προσωπικό ώστε να πραγματοποιηθεί ο διαγωνισμός, σύμφωνα με τις δηλώσεις του Αντιπροέδρου του Συμβουλίου σε κυριακάτική εφημερίδα. Παρατηρούμε πως παρατείνεται το καθεστώς ανομίας λόγω της μη εφαρμογής των αποφάσεων του Συμβουλίου της Επικρατείας. Αυτή η αδικαιολόγητη καθυστέρηση έχει ως αποτέλεσμα να προκύπτει έλλειμμα στην αξιοπιστία της ενημέρωσης, έλλειμμα δημοκρατίας και έλλειμμα στα οικονομικά του δημοσίου. Με βάση τα παραπάνω, λοιπόν, ερωτάσθε εάν έχετε ενημέρωση από το Εθνικό Συμβούλιο Ραδιοτηλεόρασης για το πότε υπολογίζει ότι θα αρθούν τα εμπόδια ώστε να πραγματοποιηθεί ο εν λόγω διαγωνισμός. Ευχαριστώ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Σκουρολιάκε, νομίζω ότι και εσείς και το Σώμα γνωρίζετε καλά - και όπως έχω πει επανειλημμένα - πως το πρώτιστο καθήκον για εμάς είναι η τήρηση του Συντάγματος. Και η τήρηση του Συντάγματος επιβάλλει αδειοδότηση των τηλεοπτικών σταθμών, η οποία αυτή τη στιγμή δεν υφίσταται. Τον περασμένο Γενάρη που δημοσιεύτηκε η απόφαση του Συμβουλίου της Επικρατείας - η οποία κατά τη γνώμη μας ακατανόητα δεν επικύρωσε τον διαγωνισμό ο οποίος είχε ήδη διεξαχθεί από τη Γενική Γραμματεία Ενημέρωσης - εμπεριείχε και δύο εκπλήξεις για τους πολέμιους της αδειοδότησης και τους οπαδούς της ασυδοσίας στο τηλεοπτικό τοπίο. Η πρώτη έκπληξη ήταν ότι αυτή η επίμαχη απόφαση επαναλάμβανε το γεγονός ότι το καθεστώς λειτουργίας τηλεοπτικών σταθμών άνευ αδείας αντίκειται στο Σύνταγμα. Για τους γνωρίζοντες, βέβαια, αυτό δεν ήταν κάποια νομική έκπληξη, ακριβώς διότι ήταν μια πάγια θέση του Συμβουλίου της Επικρατείας, η οποία ήταν διατυπωμένη σε πάρα πολλές ευκαιρίες και προηγούμενες αποφάσεις. Το δεύτερο πάρα πολύ σημαντικό στοιχείο που είχε αυτή η απόφαση ήταν η διατύπωση ότι δεν ήταν νόμιμη η προηγουμένη σύνθεση του Εθνικού Συμβουλίου Ραδιοτηλεόρασης. Αυτή η διατύπωση ακριβώς δικαιώνει και εκ των υστέρων - γιατί τότε είχε γίνει και πάρα πολύς θόρυβος και είχαν ακουστεί και εδώ μέσα στην Αίθουσα ακραίοι χαρακτηρισμοί και για την Κυβέρνηση και για εμένα προσωπικά - τη θέση και την πράξη της Κυβέρνησης για την ανασυγκρότηση του Εθνικού Συμβουλίου Ραδιοτηλεόρασης και την παύση βεβαίως των μελών των οποίων η θητεία είχε προ πολλού λήξει. Σε σχέση με την υλικοτεχνική υποδομή, το Υπουργείο μας έχει από την πρώτη στιγμή παραδώσει στην ηγεσία του Εθνικού Συμβουλίου Ραδιοτηλεόρασης ό,τι απαιτείται, ούτως ώστε η ανεξάρτητη αρχή να διεξαγάγει τον διαγωνισμό. Θέλω με την ευκαιρία της ερώτησής σας να υπογραμμίσω το εξής: Είπατε ότι τον διαγωνισμό τον έκανε η Γενική Γραμματεία Ενημέρωσης. Μία πιο ακριβής διατύπωση θα ήταν ότι ο διαγωνισμός έγινε στο κτήριο της Γενικής Γραμματείας Ενημέρωσης. Διότι για να διεξαχθεί αυτός ο διαγωνισμός αξιοποιήθηκαν άξια στελέχη της δημόσιας διοίκησης τα οποία δεν ήταν στη Γενική Γραμματεία Ενημέρωσης. Και έρχομαι, λοιπόν, να πω ότι εδώ δεν προϋποτίθεται η ανάπτυξη δυνατοτήτων από το ίδιο το ΕΣΡ για τη διεξαγωγή της δημοπρασίας. Εμείς για να διεξάγουμε τη δημοπρασία και για να τη σχεδιάσουμε απευθυνθήκαμε στο Οικονομικό Πανεπιστήμιο, στους ανθρώπους, δηλαδή, που μελετούν τη θεωρία των δημοπρασιών, στους καθηγητές της χώρας, οι οποίοι είναι ειδικοί στο θέμα. Δεν πήγαμε να ανακαλύψουμε την Αμερική. Έχουμε παραδώσει, λοιπόν, αυτήν τη μελέτη, έχουμε παραδώσει από την εταιρεία «DELOITTE» τη σχετική μελέτη για τον προσδιορισμό της ελάχιστης τιμής εκκίνησης, έχουμε παραδώσει τις οδηγίες για τη δημοπρασία, όπως τις παρέλαβαν οι συμμετέχοντες στον διαγωνισμό, έχουμε παραδώσει το υλικό εκπαίδευσης των συμμετεχόντων και, βεβαίως, έχουμε παραδώσει και την προπαρασκευαστική εμπειρογνωμοσύνη για τη δημοπράτηση αδειών επίγειας ψηφιακής τηλεοπτικής ευρυεκπομπής. Δεύτερον, έχουμε παραδώσει το πληροφοριακό σύστημα, το οποίο είχα και σε άλλη ευκαιρία τη δυνατότητα να επαναλάβω, το οποίο επιτρέπει στα μέλη του Εθνικού Συμβουλίου Ραδιοτηλεόρασης, όπου και αν βρίσκονται, να μπορούν να έχουν πρόσβαση στο μεταδιδόμενο τηλεοπτικό περιεχόμενο. Από το κινητό του, δηλαδή, ο Πρόεδρος και ο Αντιπρόεδρος και όλα τα μέλη του Εθνικού Συμβουλίου Ραδιοτηλεόρασης, ανά πάσα στιγμή, παντού στην υφήλιο, μπορούν να παραλάβουν ένα απόσπασμα, για το οποίο θα κληθούν ενδεχομένως, να κρίνουν εάν πρέπει να προβούν στη διαδικασία των κυρώσεων και των σχετικών προβλεπομένων. Πρέπει, επίσης, να υπογραμμίσω ότι τα στελέχη του Υπουργείου μας βρίσκονται σε διαρκή επαφή και ήδη έχουν δρομολογηθεί διαδικασίες για την αύξηση του προϋπολογισμού του Εθνικού Συμβουλίου Ραδιοτηλεόρασης. Όπως αναφέρατε και εσείς, έχει ψηφιστεί από τη Βουλή η σχετική τροπολογία, η οποία επιτρέπει αύξηση των αμοιβών των μελών του Εθνικού Συμβουλίου Ραδιοτηλεόρασης και εν ολίγοις, νομίζω ότι υπάρχουν τα πάντα στη θέση τους, για να διεξαχθεί αυτός ο διαγωνισμός. Και εάν θέλω, με την ευκαιρία της ερώτησης, να στείλω ένα μήνυμα, είναι ότι τα πάντα είναι έτοιμα, ξεκινήστε. Δεν μπορεί να υπάρχουν δικαιολογίες. Εμείς δεν παριστάναμε τους μαθηματικούς ή τους ειδικούς στην πληροφορική ή τους ειδικούς για να διεξάγουμε τον διαγωνισμό, αλλά απευθυνθήκαμε στους ειδικούς, με απόλυτη εμπιστοσύνη στα στελέχη της δημόσιας διοίκησης και στους επιστήμονες, οι οποίοι υπηρετούν την επιστήμη, που θα μπορούσε, ας πούμε, να βοηθήσει και στη διεξαγωγή του διαγωνισμού.
Κύριε Σκουρολιάκο, έχετε τον λόγο για τη δευτερολογία σας.
Ευχαριστώ πολύ, κύριε Πρόεδρε. Κύριε Υπουργέ, θεωρώ ότι οι αποφάσεις του Συμβουλίου της Επικρατείας θα πρέπει να εφαρμόζονται όλες και δεν θα πρέπει να εφαρμόζονται α λα καρτ. Δεν υπάρχουν αποφάσεις, που βολεύουν κάποιους και κάποιες άλλες, που δεν τους βολεύουν. Άρα, εάν σεβόμαστε τις αποφάσεις του Συμβουλίου της Επικρατείας, θα πρέπει να τις σεβαστούμε και εδώ. Θέλω να σημειώσω ότι δεν φαντάζομαι ότι χρειάζεται ένας ολόκληρος μηχανισμός μονίμων υπαλλήλων στο Εθνικό Συμβούλιο Ραδιοτηλεόρασης, που θα ασχοληθεί με την αδειοδότηση, γιατί θα είναι πολυπληθής αυτή η ομάδα και δεν ξέρω τι άλλο θα μπορούσε να κάνει. Πάρα πολύ σωστά είπατε ότι απευθυνθήκατε στο Οικονομικό Πανεπιστήμιο, απευθυνθήκατε στην Εθνική Επιτροπή Τηλεπικοινωνιών και Ταχυδρομείων. Θέλω να σημειώσω ότι στον δημόσιο τομέα υπάρχουν πάρα πολλοί λειτουργοί καταρτισμένοι, άξιοι, αποτελεσματικοί και καλό θα είναι πραγματικά, να τους χρησιμοποιούμε. Επιτρέψτε μου να μιλήσω και για κάτι ακόμα. Δεν προλαβαίνουμε να το συνειδητοποιήσουμε: Αλλάζει το τηλεοπτικό τοπίο; Συμβαίνει τίποτα; Εμείς ξέραμε ότι μέχρι τώρα η ΕΡΤ μόνο εξέπεμπε από διαφορετικούς διαύλους, δηλαδή ένα, δύο, τρία και υψηλής ευκρίνειας. Αυτό το λέω, γιατί υπήρξε ιδιωτικός σταθμός, και συγκεκριμένα ο «ΣΚΑΪ», στις 7-5-2017, ο οποίος μετέδιδε διαφορετικό πρόγραμμα από δύο διαφορετικές συχνότητες, από τη συχνότητά του ψυχαγωγικό πρόγραμμα, το «Survivor», και από τη συχνότητα του τηλεοπτικού σταθμού «Action 24», τοπικής εμβέλειας, με το λογότυπο και των δύο καναλιών, μετέδιδε πρόγραμμα ενημερωτικό live για τις εκλογές στη Γαλλία. Έχει συμβεί κάποια αλλαγή που δεν ξέρουμε; Μπορούν να συμβούν έτσι αυτονόητα αυτές οι αλλαγές; Είναι σύννομο αυτό; Έχει ενημερωθεί το ΕΣΡ; Ήταν σε γνώση του Εθνικού Συμβουλίου Ραδιοτηλεόρασης μια τέτοια δράση; Τι συμβαίνει; Μπορεί έτσι να αλλάζουν μαγικά τα καντράν, οι οθόνες, να εκπέμπει ο καθένας από όπου θέλει, χωρίς να ενημερώνει κανέναν; Εκτός αν είχε ενημερωθεί το Εθνικό Συμβούλιο Ραδιοτηλεόρασης και είχε δώσει άδεια και αυτό είναι σύννομο. Σας ευχαριστώ.
Ευχαριστούμε τον κ. Σκουρολιάκο. Κύριε Παππά, έχετε τον λόγο.
Κύριε Σκουρολιάκο, κοιτάξτε, σε σχέση με το πρώτο σκέλος του ερωτήματος, δεν θα ήθελα να πω τίποτα άλλο, παρά να υπογραμμίσω ξανά, για άλλη μία φορά, ότι κι εμείς απευθυνθήκαμε στους ειδικούς. Το Οικονομικό Πανεπιστήμιο σχεδίασε τη δημοπρασία, η ιδιωτική εταιρεία, που διεξάγει τις εκλογές στην Ελλάδα, τις εθνικές και τις άλλες, ανέπτυξε το λογισμικό, τα στελέχη της Επιτροπής Τηλεπικοινωνιών και Ταχυδρομείων, που έχουν κάνει και άλλους διαγωνισμούς, συνέβαλαν στη διεξαγωγή του διαγωνισμού και συνεπώς, δεν κληθήκαμε εκ νέου «να εφεύρουμε τον τροχό». Δεν καλούνται «να εφεύρουν εκ νέου τον τροχό» και τα μέλη του Εθνικού Συμβουλίου Ραδιοτηλεόρασης και βεβαίως, όπως και εσείς, όπως και εγώ, και τα μέλη του Εθνικού Συμβουλίου Ραδιοτηλεόρασης έχουν τις σχετικές πειθαρχικές, αστικές και ποινικές ευθύνες, εάν δεν τηρούν τα καθήκοντά τους, τους νόμους και το Σύνταγμα. Αναφερθήκατε σε ένα περιστατικό ταυτόχρονης μετάδοσης προγράμματος ενός τηλεοπτικού σταθμού από δύο κανάλια. Κατ' αρχάς, θέλω να θυμίσω ότι ο εν λόγω τηλεοπτικός σταθμός, ο «ΣΚΑΪ», «είχε» - ας το πούμε λίγο λαϊκά και απλά - «κλέψει εκκλησία». Τι εννοούμε «είχε κλέψει εκκλησία»; Είχε μεταδώσει τη Λειτουργία για τον εορτασμό της Παναγίας τον Δεκαπενταύγουστο, υποκλέπτοντας το σήμα της ΕΡΤ. Και μάλιστα, τότε, υπήρχαν και κάποια τραγελαφικά σημεία στη μετάδοση, διότι οι τεχνικοί του σταθμού προφανώς, δεν πρόλαβαν να προσαρμόσουν την εικόνα και το σήμα της ΕΡΤ εμφανιζόταν κάθε τόσο να το μεταδίδει ο τηλεοπτικός σταθμός «ΣΚΑΪ». Πρέπει να σας πω, βεβαίως, ευθαρσώς ότι δεν υπάρχει κανένα δικαίωμα για παράλληλη μετάδοση δύο διαφορετικών προγραμμάτων ενός τηλεοπτικού σταθμού μέσω δύο διαφορετικών συχνοτήτων της «DIGEA». Και σε κάθε περίπτωση, βεβαίως, η συγκεκριμένη ενέργεια δεν γνωρίζουμε και δεν μπορεί να αποτελούσε πώληση προγράμματος, διότι αναμεταδόθηκε από το στούντιο του ΣΚΑΪ, σε ζωντανή μετάδοση και με το λογότυπό του. Δεν μπορεί επίσης η συγκεκριμένη ενέργεια να μπει υπό την ομπρέλα και τον τίτλο και τη λογική της δικτύωσης, η οποία υπάρχει στον ν.4339 και υπήρχε και στον προηγούμενο νόμο, τον λεγόμενο νόμο Ρουσσόπουλου. Διότι, δικτύωση επιτρέπεται μόνο μεταξύ περιφερειακών σταθμών, δηλαδή περιφερειακός σταθμός με περιφερειακό σταθμό μπορούν να έχουν συνεργασία και ανταλλαγή προγράμματος. Και βεβαίως, νομίζω ότι, για να μη μασάμε τα λόγια μας, εδώ περιμένουμε και εμείς και νομίζω και ο κάθε Έλληνας πολίτης το Εθνικό Συμβούλιο Ραδιοτηλεόρασης να λάβει τα μέτρα του και να ανταποκριθεί στις ευθύνες του για την τήρηση της κείμενης νομοθεσίας, την οποία είναι και ο ρόλος του να διαφυλάξει. Ευχαριστώ πάρα πολύ.
Ευχαριστούμε τον κύριο Υπουργό. Συνεχίζουμε με την τρίτη με αριθμό 803/8-5-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα επιβεβλημένη η εφαρμογή της ρύθμισης των εκατόν είκοσι δόσεων για όλες τις ληξιπρόθεσμες οφειλές προς τα ασφαλιστικά ταμεία, ανεξάρτητα από την ένταξη στις διαδικασίες εξωδικαστικού συμβιβασμού». Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Νομίζω ότι είναι γνωστή η κατάσταση που βιώνουν επιχειρήσεις, ελεύθεροι επαγγελματίες, αγρότες και λόγω της υπερφορολόγησης και λόγω των πρόσφατων δυσκολιών, που ανακύπτουν από την απώλεια ρυθμίσεων, πολλοί από τους οποίους είχαν ενταχθεί σε προηγούμενο διάστημα. Σύμφωνα με τα στοιχεία του Κέντρου Είσπραξης Ασφαλιστικών Εισφορών, από το τελευταίο τρίμηνο του 2016, μέχρι το πρώτο τρίμηνο του 2017, είχαμε μία αύξηση, κατά έντεκα χιλιάδες περίπου των ενταγμένων σε ρυθμίσεις, που τις απώλεσαν και συγκεκριμένα έχει ανέλθει αυτός ο αριθμός σε εκατόν δεκαπέντε χιλιάδες εξακόσιες πενήντα οκτώ, με ένα συνολικό ύψος οφειλής 4,5 δισεκατομμύρια. Είχαμε την εξέλιξη της ψήφισης του νόμου για τον εξωδικαστικό συμβιβασμό, όπου εντάσσονται επιχειρήσεις, με οφειλές πάνω από 20.000 και υπό συγκεκριμένες προϋποθέσεις. Το ερώτημα της σημερινής ερώτησης είναι για όλους όσους δεν θα ενταχθούν, για οποιονδήποτε λόγο, στον εξωδικαστικό συμβιβασμό είτε γιατί είναι κάτω από 20.000 οι οφειλές τους είτε γιατί είναι πάνω από 20.000, αλλά δεν τηρούν άλλες προϋποθέσεις, εάν θα υπάρξει δυνατότητα ρύθμισης με ανάλογο τρόπο, παραδείγματος χάριν τον αριθμό των εκατόν είκοσι δόσεων, για οφειλές προς τα ασφαλιστικά ταμεία και προς τον ΕΦΚΑ, εν προκειμένω. Αυτό είναι πάρα πολύ σημαντικό, κύριε Υπουργέ. Προβλέπεται μια διαδικασία έκδοσης υπουργικής απόφασης από το ν.4669 για τον εξωδικαστικό συμβιβασμό και θέλουμε να ξέρουμε σε ποιο στάδιο βρίσκεται η επεξεργασία αυτών των υπουργικών αποφάσεων, προκειμένου να δοθεί η δυνατότητα στους οφειλέτες να εκπληρώσουν τις υποχρεώσεις μέσα από μια βιώσιμη ρύθμιση. Ευχαριστώ.
Ο κύριος Υπουργός έχει τον λόγο.
Ευχαριστώ πολύ, κύριε Πρόεδρε. Κύριε Κεγκέρογλου, αν δεν κάνω λάθος, επικαλείστε διατάξεις και διευκολύνσεις για την καταβολή των οφειλών απ' όλους τους ασφαλισμένους, που οφείλουν τόσα χρόνια, τις οποίες δεν ψηφίζετε. Εάν κάνω λάθος, διορθώστε με. Θα ήταν καλό να τις ψηφίσετε. Πάντως, αφού δεν το κάνατε, παρά ταύτα, καταλαβαίνω ότι υπάρχει δικαιολογημένα ενδιαφέρον στους ασφαλισμένους να πληροφορούνται για τις δυνατότητες, που παρέχονται από τον νόμο της Κυβέρνησής μας για τη διευκόλυνση ασφαλιστικών οφειλών, ακόμη και γι' αυτούς, που δεν έχουν πτωχευτική ικανότητα. Διότι γι' αυτούς που έχουν πτωχευτική ικανότητα, ο ν.4469 προβλέπει σχετική διαδικασία, όπου ρυθμίζονται τα θέματα αυτά. Για εκείνους που δεν έχουν πτωχευτική ικανότητα και είναι ένα μεγάλο πλήθος ασφαλισμένων, αλλά ακόμη και αν είχαν πτωχευτική ικανότητα και δεν έχουν άλλες οφειλές - αλλά έχουν μόνο στους φορείς κοινωνικής ασφάλισης - παρέχεται η δυνατότητα για τη ρύθμιση αυτών των οφειλών, σύμφωνα με τις επιμέρους ρυθμίσεις, που θα προβλέπει η υπουργική απόφαση που θα εκδοθεί. Είναι προβλεπόμενη από τον νόμο υπουργική απόφαση. Δουλεύουμε προς αυτή την κατεύθυνση με έναν τρόπο επιστημονικά άρτιο, για να γίνει δυνατή η αξιοποίηση αυτής της ευκαιρίας, αυτής της δυνατότητας, η οποία είναι συνυφασμένη και με το πλαίσιο που δημιουργούμε για την ανάπτυξη της οικονομίας, για τη διευκόλυνση των επιχειρήσεων, μπροστά σε αυτή τη δυσκολία που υπάρχει τα τελευταία χρόνια. Πρέπει να πω ότι η σώρευση των οφειλών, μόνο με την οικονομική ανάπτυξη μπορεί να ανακοπεί. Σημειώνω ότι το 2008 για τον ΟΑΕΕ ήταν 3,5 δισεκατομμύρια περίπου η οφειλή. Έφτασε, με ρυθμό 1 δισεκατομμύριο προστιθέμενο κάθε χρονιά από το 2010 και μετά, στα 12 δισεκατομμύρια. Πρέπει να βλέπουμε, λοιπόν, το ζήτημα των οφειλών στο ευρύτερο πλαίσιο των οικονομικών δυνατοτήτων που υπάρχουν, για να αναπτύσσονται οι επιχειρήσεις. Γι' αυτό, θα έλεγα προς την πλευρά της δικής σας παράταξης, πως, όταν θα συζητάμε την επόμενη εβδομάδα για τα αντίμετρα, να προσέξετε εκείνη την πλευρά των διατάξεων, που είναι πράγματι πρόσφορες για την υποβοήθηση της οικονομίας και για την ανάπτυξη της οικονομίας. Επομένως, θα δείτε στην υπουργική απόφαση που θα εκδώσουμε τις λύσεις που θα προτείνουμε. Θα είναι λύσεις οι οποίες θα αξιοποιήσουν οι επιχειρήσεις και οι οφειλέτες. Είμαι βέβαιος γι' αυτό, διότι θα είναι σταθμισμένες στα μέτρα τους.
Ορίστε, κύριε Κεγκέρογλου, έχετε τον λόγο για τη δευτερολογία σας.
Ευχαριστώ, κύριε Πρόεδρε. Δεν αξίζει να ασχοληθεί κανείς με τα πέρα από αυτά που αφορούν την ερώτηση, γιατί εκπροσωπείτε μια Κυβέρνηση και μια Πλειοψηφία που όλο το προηγούμενο διάστημα που ήταν στα έδρανα της αντιπολίτευσης έπραττε τα ακριβώς αντίθετα από ό,τι κάνει σήμερα. Άρα, δεν υπάρχει κανένας λόγος να κάτσουμε να πούμε τι ακριβώς έκαναν. Εσείς, βέβαια, δικαιολογείστε γιατί δεν ήσασταν Βουλευτής, οπότε θα μου πείτε ότι προσωπικά, δεν έχετε πράξει όλα αυτά που έχουν πράξει οι άλλοι συνάδελφοι, οι οποίοι κυρίως, από μεγάλοι θιασώτες της αντιμνημονιακής πολιτικής, έγιναν τώρα υπάκουοι στα κελεύσματα και στις εντολές της τρόικας και μάλιστα, χωρίς να βάζουν ούτε ένα κόμμα ή μια τελεία. Με αναγκάζετε να σας πω πράγματα, στο πλαίσιο του κοινοβουλευτικού ελέγχου, τα οποία θα μπορούσαν να μη λέγονται. Όμως, είναι η αλήθεια. Και επειδή δεν ήσασταν ο αρμόδιος Υπουργός για τον εξωδικαστικό συμβιβασμό, θα σας θυμίσω, θα σας ενημερώσω ότι καταθέσαμε μια ολοκληρωμένη τροπολογία, βελτιωτική των διαδικασιών που προβλέπει ο εξωδικαστικός συμβιβασμός, στην οποία αναφέραμε για τη θέσπιση του ακατάσχετου επιχειρηματικού λογαριασμού με προϋποθέσεις, ούτως ώστε να μπορούν να λειτουργούν οι επιχειρήσεις. Επίσης, αναφέραμε το ταυτόχρονο «πάγωμα» των οφειλών προς τα ασφαλιστικά ταμεία και το δημόσιο, που είναι και εξαγγελία του Πρωθυπουργού από τον Σεπτέμβρη του 2016- μόνο που έχει περάσει κοντά ένας χρόνος και δεν έχει υλοποιηθεί - , αλλά και διαδικαστικές προτάσεις βελτίωσης αυτών που προβλέπονται στο θεσμικό πλαίσιο. Άρα από την πλευρά μας οι προτάσεις της βελτίωσης έχουν κατατεθεί και αυτό δείχνει το ενδιαφέρον για να βελτιωθεί ένα πλαίσιο, το οποίο θεωρούμε ότι θα δώσει κάποιες λύσεις, αλλά δεν θα δώσει σε όλες τις περιπτώσεις. Για τις περιπτώσεις, λοιπόν, που δεν θα ενταχθούν στον εξωδικαστικό συμβιβασμό, θα υπάρχει η δυνατότητα να γίνει διμερής ρύθμιση, δηλαδή με μια αίτηση προς τον ΕΦΚΑ να ρυθμίζεται η οφειλή - εάν είναι κάτω από 20.000 ευρώ ούτως ή άλλως δεν πάει στον εξωδικαστικό - , για πάνω από 20.000 ευρώ να μπορεί να γίνει αυτή η ρύθμιση με τις εκατόν είκοσι δόσεις, να προχωράει η διαδικασία καταβολής των δόσεων και ταυτόχρονα, να παίρνει ο οφειλέτης ενημερότητα, να μπορεί να λειτουργήσει ως επιχείρηση, ως δραστηριότητα, ως αυτοαπασχολούμενος, ως ελεύθερος επαγγελματίας, ως αγρότης, ή σε οποιαδήποτε κατηγορία και αν ανήκει; Αυτό, λοιπόν, είναι το απλό ερώτημα: Θα υπάρξει η δυνατότητα για μια οφειλή των 25.000 ευρώ, που δεν εντάσσεται στον εξωδικαστικό συμβιβασμό, να κάνει ο οφειλέτης μια αίτηση στον ΕΦΚΑ και να του τα ρυθμίζει σε εκατόν είκοσι δόσεις; Και ποιες θα είναι οι προϋποθέσεις για να ενταχθεί κανείς σε αυτό; Το ρωτάω αυτό για να είμαστε χρήσιμοι στους πολίτες και στους ανθρώπους που βιώνουν αυτή τη δυσκολία. Αυτή είναι η ερώτηση. Ευχαριστώ.
Ορίστε, κύριε Υπουργέ, έχετε τον λόγο για τη δευτερολογία σας.
Ευχαριστώ, κύριε Πρόεδρε. Υπάρχουν δύο περιπτώσεις που προβλέπονται στο άρθρο 21 του νόμου για τον εξωδικαστικό συμβιβασμό. Σύμφωνα με αυτές τις περιπτώσεις, έχουμε από τη μια τη χρέωση μέχρι 3.000 ευρώ, που μπορεί να εξοφληθεί στις τριάντα έξι δόσεις και είναι οφειλή αποκλειστικά και μόνο προς τον φορέα κοινωνικής ασφάλισης, ή προς το δημόσιο, ή και προς τα δυο. Συνεπώς προβλέπεται για αυτήν την περίπτωση, χωρίς τη δυνατότητα διαγραφής των προσαυξήσεων και των τόκων, για ποσό μέχρι 3.000 ευρώ. Για οποιοδήποτε ποσό υπερβαίνει τις 3.000 ευρώ, άρα 20.000, 25.000 ευρώ - και όσο είναι αυτό - , προβλέπεται στην ίδια διάταξη η εξόφληση σε μέχρι και εκατόν είκοσι μηνιαίες δόσεις. Συνεπώς, κύριε Κεγκέρογλου, η ερώτησή σας απαντιέται από τον ίδιο τον νόμο, γιατί προβλέπεται η ένταξη όλων αυτών των περιπτώσεων. Τις λεπτομέρειες θα ρυθμίζει η υπουργική απόφαση. Και αυτές οι λεπτομέρειες θα είναι διευκολυντικές για την εξόφληση αυτών των οφειλών. Θα κάνουμε κάθε δυνατή προσπάθεια, ώστε πρώτα απ' όλα να ενισχύουμε την ίδια την προοπτική της κοινωνικής ασφάλισης, να μην λειτουργήσει ισοπεδωτικά αυτή η ευχέρεια. Να μην δίνει, δηλαδή, ο καθένας επειδή έτσι θέλει εκατόν είκοσι δόσεις, αλλά γιατί έτσι μπορεί. Γιατί αν μπορεί να καταβάλει σε τριάντα ή σε σαράντα δόσεις την οφειλή του, με βάση το προφίλ, θα είναι τριάντα ή σαράντα οι δόσεις. Αντίθετα, οι προηγούμενες ρυθμίσεις έλεγαν εκατόν είκοσι και όποιος θέλει, διαλέγει. Αυτό δεν θα συμβεί τώρα. Και σωστά δεν θα συμβεί τώρα. Το προηγούμενο μοντέλο απέτυχε και γι' αυτόν τον λόγο, γιατί υπήρχαν οφειλέτες που μπορούσαν να πληρώσουν γρηγορότερα τα ποσά που όφειλαν και δεν το έκαναν γιατί διευκολύνονταν με μία τέτοια έμμεση προσφυγή σε έναν δανεισμό από το σύστημα της κοινωνικής ασφάλισης. Δεν είναι σωστό ούτε για την κοινωνική ασφάλιση ούτε για την οικονομία ούτε για τους ίδιους τους ασφαλισμένους, να γίνει κάτι τέτοιο. Γι' αυτόν τον λόγο επεξεργαζόμαστε τέτοια μοντέλα, ώστε να προσεγγίζουμε - αυτό το είχα πει πάρα πολλές φορές στο παρελθόν, αυτός είναι ο σκοπός και αυτό θα κάνουμε - το προφίλ του οφειλέτη, ώστε πραγματικά να είναι εφικτή και η καταβολή των οφειλών, για να μην έχουμε το φαινόμενο να μπαίνει στη ρύθμιση και να ξαναβγαίνει, πράγμα που συνέβαινε πριν με τα διάφορα μοντέλα καταβολής οφειλών. Νομίζω ότι, με τη συμβολή όλων και με μια καλή θέληση και από τους φορείς που εκπροσωπούν τους ασφαλισμένους, θα κάνουμε μια καλή ενημέρωση προς όλους και θα έχουμε καλά αποτελέσματα.
Πότε προβλέπετε, κύριε Υπουργέ, περίπου;
Κοιτάξετε, είναι μοντέλα που τα δουλεύουμε με έναν τρόπο που θέλει δουλειά. Φαντάζομαι ότι θα έχουμε τελειώσει μέσα στο δίμηνο. Έχουμε κατασκευάσει την ηλεκτρονική φόρμα που συλλέγει τα στοιχεία και κάνουμε ήδη την επεξεργασία των δεδομένων για να δημιουργήσουμε μοντέλα. Πιστεύω ότι σε αυτό το χρονικό διάστημα θα είμαστε έτοιμοι. Σας ευχαριστώ πολύ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τέσσερις εκπαιδευτικοί συνοδοί τους από το 2ο Δημοτικό Σχολείο Κατερίνης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με την πέμπτη με αριθμό 692/4-4-2017 επίκαιρη ερώτηση δεύτερου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Αγροτικής Ανάπτυξης και Τροφίμων, σχετικά με την άμεση πληρωμή των δικαιούχων παραγωγών βιολογικής γεωργίας - κτηνοτροφίας του Νομού Κιλκίς. Θα απαντήσει ο Υπουργός Αγροτικής Ανάπτυξης και Τροφίμων κ. Ιωάννης Τσιρώνης. Κύριε Γεωργαντά έχετε τον λόγο.
Ευχαριστώ, κύριε Πρόεδρε. Κύριε Υπουργέ, το ζήτημα της πληρωμής των βιολογικών καλλιεργειών είτε στην γεωργία είτε στην κτηνοτροφία είναι ένα πολύ σοβαρό ζήτημα για τους ενδιαφερόμενους, καθώς οι πληρωμές αυτές δεν έρχονται απλά να συμπληρώσουν το εισόδημά τους. Είναι πληρωμές οι οποίες θα είναι αναγκαίες για να μπορέσουν να αποπληρώσουν τις οφειλές από τις ενισχυμένες δαπάνες που απαιτούνται για τέτοιες καλλιέργειες και συγχρόνως να παρακολουθήσουν τις δεσμεύσεις τους σε σχέση με την ποιότητα που πρέπει να υπάρχει σε μια τέτοια καλλιέργεια. Ενώ, λοιπόν, έγινε στο τέλος του 2016- τον Δεκέμβριο - πληρωμή για το έτος 2014 σε πολλές περιοχές της χώρας, απέμειναν κάποιοι νομοί - μέσα στους οποίους είναι και το Κιλκίς - , στους οποίους δεν έγινε η πληρωμή για το 2014, ενώ ήταν μία καθαρά τυπική διαδικασία πλέον. Αυτό το οποίο αναμένονταν από τις αρχές του έτους και για το οποίο δεσμεύτηκε ο Υπουργός, ο κ. Αποστόλου, είναι ότι η κοινή υπουργική απόφαση, η οποία είναι αναγκαία για την αποδέσμευση των χρηματικών ποσών τα οποία απαιτούνταν, θα γινόταν εντός του πρώτου τριμήνου το αργότερο, έτσι ώστε να μπορέσουν να πληρωθούν και οι υπόλοιποι νομοί για το έτος 2014, παράλληλα με την διαδικασία η οποία γίνεται για το έτος 2015. Δυστυχώς, ενώ είμαστε στα μέσα Μαΐου, υπήρχαν αυτές οι δεσμεύσεις, ότι όχι απλώς θα γίνει κάτι τέτοιο, αλλά ότι έγινε μάλιστα. Αυτό ακούστηκε - για το 2014 επαναλαμβάνω - από επίσημα χείλη και Βουλευτών, αλλά και από κυβερνητικά χείλη. Αυτήν τη στιγμή δεν έχουμε μια εικόνα για το τι ακριβώς συμβαίνει και επειδή αυτοί οι άνθρωποι πρέπει να καθορίσουν τις υποχρεώσεις τους και να προγραμματίσουν και τις καλλιέργειές τους, θα παρακαλούσα να έχουμε μια σαφή απάντηση γι' αυτούς τους νομούς, που έχει μείνει απλήρωτο το 2014, για το πότε ευελπιστούν να μπορέσουν να πληρωθούν.
Κύριε Τσιρώνη, έχετε τον λόγο.
Ευχαριστώ, κύριε Πρόεδρε. Πραγματικά, έχετε δίκιο. Οι ενισχύσεις στη βιολογική παραγωγή δεν είναι απλά και μόνο μια ενίσχυση εισοδήματος, αλλά είναι ακριβώς αυτό που προβλέπει ο ευρωπαϊκός κανονισμός, η διαφορά ανάμεσα στη συμβατική και στη βιολογική γεωργία. Και η διαφορά προκύπτει από την αύξηση του κόστους και από τη μείωση της αποδοτικότητας, όταν μιλάμε για βιολογική γεωργία σε κάποιες καλλιέργειες. Άρα είναι ζωτική ανάγκη να πληρώνονται οι βιοκαλλιεργητές στην ώρα τους, ώστε να μπορούν να καλύπτουν αυτά τα κόστη. Αλλιώς, θα αντιμετωπίζουν προβλήματα επιβίωσης. Για να μιλήσω τώρα συγκεκριμένα, ξέρετε καλά ότι η βιολογική γεωργία είχε προβλήματα. Δεν θα τα αναφέρω στην πρωτομιλία μου, γιατί θέλω να μπω στην ουσία της ερώτησής σας. Ελπίζω να μου δοθεί ο χρόνος μετά στη δευτερομιλία. Αυτήν την στιγμή πραγματικά σ' όλη την Ελλάδα έχουμε ολοκληρώσει τουλάχιστον για τη βιολογική γεωργία το 65% των πληρωμών του 2014 και το 55% της βιολογικής κτηνοτροφίας για το 2014. Η υπουργική απόφαση, στην οποία αναφέρεστε, έχει φύγει από το δικό μας το γραφείο προς το Υπουργείο Οικονομικών στις 28-3-2017 και, απ' ό,τι ενημερώθηκα για να σας απαντήσω, έχει ήδη υπογραφεί από τον κ. Χουλιαράκη. Επομένως αυτήν τη στιγμή εκτιμούμε ότι όλο το 2014 και για όλες τις περιπτώσεις και όχι μόνο για το Κιλκίς - εκτός, φυσικά, αν υπάρχουν κάποιες ελάχιστες περιπτώσεις κάποιων προβλημάτων, ενστάσεων συγκεκριμένων, γιατί έχουν κλείσει και οι ενστάσεις για το 2014, απ' όσο γνωρίζω, αλλά κάποιες ελάχιστες εκκρεμούν, αλλά δεν νομίζω ότι αφορούν τον νομό σας - θα έχουν πληρωθεί μέχρι τέλος Ιουνίου. Επιπροσθέτως, σ' αυτήν την υπουργική απόφαση που υπογράψαμε θα λήξουν μέχρι τέλος του χρόνου - εκτιμώ - όλες οι πληρωμές και του 2015 και του 2016. Κλείνουμε, δηλαδή, όλο το πρόγραμμα. Θεωρώ, λοιπόν, ότι με την πολύ μεγάλη επιτάχυνση που έγινε στις πληρωμές την προηγούμενη χρονιά - και αυτή η επιτάχυνση ολοκληρώνεται και σ' αυτό το έτος - αυτή η πολύ μεγάλη ψαλίδα που είχε δημιουργηθεί - η ψαλίδα, δηλαδή, ότι χειριζόμασταν τον προηγούμενο χρόνο ακόμα και πληρωμές εκκρεμούσες του 2009, του 2010, του 2011- κλείνει σιγά - σιγά. Φτάνουμε λοιπόν, στο σημείο, απ' ότι έχω ενημερωθεί, γιατί, όπως ξέρετε, το πρόγραμμα το χειρίζεται ο ΟΠΕΚΕΠΕ, δεν το χειρίζεται η δική μας η Διεύθυνση - και καλά κάνει, έτσι έπρεπε να είναι, νομίζω ότι είναι ορθό αυτό, χειρίζεται όλα τα προγράμματα ο ΟΠΕΚΕΠΕ - πολύ σύντομα, μέχρι τέλος του χρόνου, να μην έχουμε καμμία απολύτως εκκρεμότητα, δηλαδή ακόμα και οι πληρωμές του 2016 να έχουν κλείσει μέσα στο 2017.
Ευχαριστούμε τον κύριο Υπουργό. Κύριε Γεωργαντά, έχετε τον λόγο.
Να ευχαριστήσω τον κύριο Υπουργό για τη σαφή απάντηση σε σχέση με το 2014 και να ελπίσω, κύριε Υπουργέ, να μη χρειαστεί να επανέλθουμε και η πληρωμή πραγματικά να γίνει όχι τέλος Ιουνίου, αλλά και νωρίτερα. Μπορεί να γίνει νωρίτερα, κύριε Υπουργέ, καθώς το μόνο που απομένει - αν έχει όντως υπογραφεί η κοινή υπουργική απόφαση και από τον κ. Χουλιαράκη - είναι ότι πλέον ο ΟΠΕΚΕΠΕ θα δώσει τις σχετικές οδηγίες προς τις ΔΑΟΚ για να αποστείλουν τους φακέλους. Και μετά, απ' ό,τι μου λένε οι υπηρεσιακοί παράγοντες, είναι θέμα λίγων ημερών, πολύ λίγων εβδομάδων, για να μπορέσει να γίνει η πληρωμή Σε κάθε περίπτωση, είναι ευχάριστο να έχουμε καταληκτικό χρόνο πληρωμής, γιατί καταλαβαίνετε τους πιέζουν και για οφειλόμενα, που χρειάστηκαν για τη διάρκεια των καλλιέργειών τους. Οπότε το τέλος του Ιουνίου ελπίζω να είναι μια καταληκτική ημερομηνία για το 2014, κάτι που θεωρώ ότι είναι απλό, γιατί, δυστυχώς, υπήρξαν κάποιες δηλώσεις και κάποιες ανακοινώσεις νωρίτερα, στις οποίες αυτήν τη στιγμή δεν θέλω να επανέλθω και οι οποίες δημιούργησαν κάποιες προσδοκίες από τους βιοκαλλιεργητές. Βεβαίως, να συμφωνήσω κι εγώ μαζί σας ότι η βιοκαλλιέργεια δεν έτυχε και από την προηγούμενη κυβέρνηση της προσοχής και της συνέπειας, που όφειλε με βάση το πρόγραμμα να τύχει. Πρέπει να είμαστε ειλικρινείς και πρέπει να αναγνωρίζουμε καθυστερήσεις του παρελθόντος. Το συγκεκριμένο πρόγραμμα ήταν ένα πρόγραμμα το οποίο απαιτούσε και από την πλευρά της πολιτείας να παρακολουθεί τις ημερομηνίες και τις προθεσμίες για να μπορέσουν να ανταποκρίνονται οι βιοκαλλιεργητές. Έγινε προσπάθεια και από τους προηγούμενους. Ολοκληρώνεται αυτή η προσπάθεια από εσάς. Ας ελπίσουμε μέχρι το τέλος του έτους, όπως εσείς ο ίδιος δηλώνετε, να μην υπάρχει καμμία εκκρεμότητα. Σε κάθε περίπτωση, επειδή το αντικείμενο της συγκεκριμένης ερώτησης ήταν αυτό για το 2014, θα ήθελα να εκφράσω την ικανοποίησή μου για την απάντησή σας και να πάρω την ευκαιρία για να σας πω ότι μια παράλληλη, παρόμοια καθυστέρηση είναι και σε σχέση με τις δασώδεις καλλιέργειες σε προγράμματα, όπου και εκεί υπάρχει μια καθυστέρηση. Θα μπορούσατε ίσως να δείτε και αυτό, γιατί και εκεί υπάρχει μια παρόμοια υποχρέωση από την πλευρά των ενταγμένων στο πρόγραμμα. Ευχαριστώ πολύ, κύριε Πρόεδρε.
Ευχαριστούμε τον κ. Γεωργαντά. Κύριε Υπουργέ, έχετε τον λόγο.
Πραγματικά και εγώ θέλω να πω ότι δεν είναι της κουλτούρας μου να κάνω αντιπολίτευση για την αντιπολίτευση. Ξέρετε πολύ καλά ότι στην πλειοψηφία των περιπτώσεων οι μεγάλες αυτές καθυστερήσεις οφείλονται σε ένα εγγενές πρόβλημα που έχει όλη η αγροτική και κτηνοτροφική μας παραγωγή, το γεγονός ότι δεν είχαμε καλά χωροθετημένες τις ιδιοκτησίες στην Ελλάδα. Υπήρχε τεράστιος αριθμός επικαλύψεων, οι οποίες επικαλύψεις μπορεί να μην ενοχλούν έναν παραδοσιακό καλλιεργητή. Διότι, όταν διαπιστωθεί ότι το δικό μου το χωράφι έχει μια επικάλυψη με το χωράφι του γείτονα, μια τεχνική μετακίνηση στο χωράφι, όταν μιλάμε για παραδοσιακή καλλιέργεια, μπορεί να μη βλάψει κανέναν και να ωφεληθούν όλοι. Όμως, όταν μιλούμε για βιοκαλλιεργητή, ξέρετε πάρα πολύ καλά ότι ο βιοκαλλιεργητής έχει δηλώσει τα δεκατριαψήφια νούμερα, τα χωροθετημένα του χωραφιού του στον πιστοποιητικό οργανισμό, οπότε οποιαδήποτε επικάλυψη τινάζει στον αέρα το δικό του αίτημα. Τελικά, είναι το θύμα ο βιοκαλλιεργητής μιας άναρχης κατάστασης στη χωροταξία της Ελλάδας, που είναι ένα εγγενές πρόβλημα - το ξέρετε, το ξέρουμε - το οποίο αντιμετωπίζεται σιγά - σιγά. Ενδεικτικά αναφέρω το νούμερο από τη Λέσβο όπου είχα πρόσφατα πάει. Από τις τέσσερις χιλιάδες περιπτώσεις τέτοιων επικαλύψεων έχουν μείνει τετρακόσιες σε εκκρεμότητα. Ξέρετε πολύ καλά ότι δεν είναι δουλειά του ΟΠΕΚΕΠΕ να κρίνει το αν δικαιούμαι εγώ ή εσείς, όταν υπάρχει επικάλυψη. Εκεί ο ΟΠΕΚΕΠΕ τα κόβει όλα αναγκαστικά. Δεν μπορεί να κάνει το δικαστήριο. Ως προς αυτά, έπρεπε να γίνει το Κτηματολόγιο, έπρεπε να έχουν γίνει οι δασικοί χάρτες για να λήξουν όλες αυτές οι εκκρεμότητες και να μην υπάρχουν αυτές οι επικαλύψεις. Ελπίζω με την ολοκλήρωση του Κτηματολογίου σε σύντομο χρονικό διάστημα, γιατί αυτά να έχουν επιταχυνθεί, όλος αυτός ο εφιάλτης κάποια στιγμή να σταματήσει και πραγματικά, οι άνθρωποι να πληρώνονται - άλλωστε, ο καινούργιος κανονισμός είναι αυστηρός - μέσα σε έναν χρόνο τις αποζημιώσεις τους. Ευχαριστώ.
Ευχαριστούμε τον κύριο Υπουργό. Συνεχίζουμε με τη συζήτηση της έκτης με αριθμό 654/27-3-2017 επίκαιρης ερώτησης δευτέρου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την εξαίρεση του Έβρου και της Σαμοθράκης από την έκτακτη ενίσχυση σε παραγωγούς γάλακτος σε νησιά που αντιμετωπίζουν προβλήματα λόγω μεταναστευτικών ροών. Κύριε Δημοσχάκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, στις 8 Φεβρουαρίου, υπογράψατε την υπουργική απόφαση με την οποία καθορίζεται η οικονομική έκτακτη ενίσχυση περίπου 2 εκατομμυρίων ευρώ σε παραγωγούς γάλακτος νησιών που αντιμετωπίζουν αθρόες μεταναστευτικές και προσφυγικές ροές. Μιλάμε για τα νησιά Μυτιλήνη, Χίο, Σάμο, Κω, Μεγίστη, Λέρο και σύμφωνα με τα δημοσιεύματα, έχουν συμπεριληφθεί εκ των υστέρων και οι Οινούσσες. Με άδικο τρόπο, όμως, αποκλείσατε από αυτήν τη θετική απόφαση τον Έβρο και τη Σαμοθράκη και η αλήθεια είναι ότι τόσο εγώ όσο και οι ενδιαφερόμενοι προσπαθούμε να βρούμε τους λόγους εξαίρεσης και δεν μπορούμε να βρούμε λογική αιτιολογία και δικαία, κατά την άποψή σας. Θα ήθελα να σας θυμίσω ότι η Κυβέρνησή σας ήταν αυτή η οποία ενέταξε τη Σαμοθράκη στην τροπολογία για το πάγωμα της αύξησης του ΦΠΑ στα νησιά, φυσικά μετά από έντονη διεκδίκηση και από τον ομιλούντα ενώπιον του Κοινοβουλίου. Το πιο φυσικό θα ήταν να ενταχθεί η Σαμοθράκη, αλλά και ο Έβρος σε αυτήν τη διαδικασία, διότι εμείς δεχόμεθα, κύριε Πρόεδρε, μεταναστευτικές ροές εδώ και δεκαετίες και μάλιστα, με πόνο ψυχής βλέπουμε αυτούς τους ανθρώπους μέσα στις αυλές μας, μέσα στις επιχειρήσεις μας, μέσα στα χωράφια μας. Εν πάση περιπτώσει, όμως, γι' αυτό έχουμε και τα τμήματα συνοριακής φύλαξης, γι' αυτό έχουμε και το αποτρεπτικό εμπόδιο στο ύψος των Καστανιών, της Νέας Βύσσας προς την πλευρά του Κάραγατς και της Αδριανούπολης. Θέλω να σας πληροφορήσω ότι οι οικονομικοί μετανάστες και ταυτισμένοι με τους πρόσφυγες είναι περίπου πεντακόσιοι πενήντα με εξακόσιοι το εικοσιτετράωρο. Αυτό συνέβαινε πολύ πριν αρχίσει η μεγάλη ροή προσφύγων και μεταναστών στα νησιά μας. Γι' αυτό, κύριε Υπουργέ, ερωτάσθε τα εξής: Τι έχετε να πείτε στους κτηνοτρόφους του Έβρου και της Σαμοθράκης που μας παρακολουθούν σήμερα και οι οποίοι έχουν κάθε δικαίωμα να νοιώθουν αδικημένοι απ' αυτήν την απόφασή σας; Σκοπεύετε να διορθώσετε τη λαθεμένη απόφασή σας και να συμπεριλάβετε τον Έβρο και τη Σαμοθράκη, όπως οφείλετε; Ευχαριστώ πολύ, κύριε Πρόεδρε.
Ορίστε, κύριε Υπουργέ, έχετε τον λόγο.
Κανείς δεν αμφιβάλλει ότι ο Έβρος και η Σαμοθράκη, όπως και άλλες περιοχές της Ελλάδας, είναι περιοχές οι οποίες ανέκαθεν δέχονταν μεταναστευτικές ροές. Μάλιστα, μπορούμε να πούμε ότι ο Έβρος και η Σαμοθράκη, λόγω ακριβώς της γειτνίασης με τη γείτονα χώρα Τουρκία, είναι περιοχές οι οποίες αντιμετώπισαν και άλλα σοβαρότατα προβλήματα, όπως είναι τα εξωτικά νοσήματα. Τα νησιά τα οποία είναι πάρα πολύ κοντά στις τουρκικές ακτές και κυρίως ο Έβρος είναι περιοχές οι οποίες είναι οι πύλες εισόδου από την Τουρκία. Ξέρετε, όλα αυτά τα νοσήματα προέρχονται κυρίως από την Τουρκία και σπάνια έχουν αντίστροφη ροή. Σπανίως, δηλαδή, έρχονται νοσήματα από τις γείτονες ευρωπαϊκές χώρες. Ωστόσο, επιτρέψτε μου να διαφωνήσω μαζί σας σχετικά με το κατά πόσο αυτό το συγκεκριμένο μέτρο θα έπρεπε «να απλώσει» τόσο πολύ και να δοθεί και στον Έβρο και τη Σαμοθράκη. Ξέρετε ότι το τελευταίο διάστημα, τον περασμένο ή τον προπερασμένο χρόνο, δεν μιλάμε απλώς για κάποιες μεταναστευτικές ροές οι οποίες είναι γενικότερο πρόβλημα όλης της περιοχής. Μιλάμε για προσφυγικές ροές οι οποίες σχεδόν διέλυσαν τον κοινωνικό ιστό σε συγκεκριμένα νησιά, όπως για παράδειγμα στη Λέσβο. Αναφέρατε και τα υπόλοιπα, μην τα μνημονεύσω κι εγώ όλα. Την περσινή χρονιά ο τουρισμός αυτών των νησιών κατέρρευσε εξαιτίας ακριβώς όλου αυτού του προβλήματος. Επομένως, είναι ένα πρόβλημα ειδικό. Βέβαια, δεν μπορούμε παρά να αναγνωρίσουμε ότι το κόστος που υπέστησαν αυτές οι περιοχές, χωρίς να θέλω να υποτιμήσω τα προβλήματα άλλων περιοχών, είναι τεράστιο. Έπρεπε να στοχεύσουμε, λοιπόν, σ' αυτούς τους ανθρώπους, οι οποίοι σε περίοδο δημοσιονομικής ασφυξίας υπέστησαν τόσο μεγάλο πλήγμα και με ηρωισμό υποδέχθηκαν τους πρόσφυγες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Εδώ δεν μιλάμε για γενικευμένες μεταναστευτικές ροές. Εδώ μιλάμε γι' αυτό το πράγμα που παρακολουθούσε με αγωνία όλος ο πλανήτης. Το ίδιο συμβαίνει και στην Ιταλία. Άλλο πράγμα η Λαμπεντούζα και άλλο πράγμα όλη η άλλη Ιταλία, γιατί και η Σικελία δέχεται μεταναστευτικές ροές. Όμως, η Λαμπεντούζα είναι Λαμπεντούζα. Είναι ένα τεράστιο πρόβλημα αυτήν τη στιγμή για την Ιταλία. Η Μυτιλήνη είναι Μυτιλήνη. Η Χίος είναι Χίος. Έχουν πολλά προβλήματα. Με το «να σπείρουμε» ένα μέτρο με μία έννοια υποτιθέμενης δικαιοσύνης και, επειδή είναι ένα συγκεκριμένο μέτρο, με το να το «απλώσουμε» σε πάρα πολλούς δικαιούχους, απλώς μειώνουμε πάρα πολύ τη στήριξη αυτών των ανθρώπων. Στη δευτερομιλία μου, επειδή δεν θέλω να καταχραστώ τον χρόνο, θα σας εξηγήσω τι κάνουμε αυτήν τη στιγμή για τον Έβρο και τη Σαμοθράκη. Υπάρχουν πράγματα τα οποία τα κάνουμε ειδικά εκεί, τα οποία θα ανακουφίσουν πολύ περισσότερο τους παραγωγούς μας σ' αυτές τις περιοχές, απ' ό,τι απλά αν μοιράζαμε το συγκεκριμένο κονδύλι σε περισσότερους δικαιούχους. Ευχαριστώ.
Ορίστε, κύριε Δημοσχάκη, έχετε τον λόγο.
Κύριε Υπουργέ, οι απώλειες των παραγωγών μας γάλακτος, αιγοπροβάτων και βοοειδών, είναι μεγάλες. Υπολογίζοντας τον αριθμό των αιγοπροβάτων - εκατόν εξήντα πέντε χιλιάδες (165.000) στη χερσαία περιοχή του Έβρου, σαράντα χιλιάδες (40.000) στη νήσο Σαμοθράκη, αλλά και οι έξι χιλιάδες (6.000) γαλακτοφόρες αγελάδες - το κόστος σύμφωνα μ' αυτό που έχετε αποφασίσει είναι περίπου 1.200.000 ευρώ. Δηλαδή, δίνετε 80 ευρώ για κάθε γαλακτοφόρα αγελάδα και περίπου 4 ευρώ για κάθε γαλακτοφόρο αιγοπρόβατο. Νομίζω ότι δεν τα έχουμε περίσσευμα. Έχουμε τα προβλήματα που αναφέρατε που πραγματικά αντιμετωπίζουν τα νησιά. Είμαστε συμπαραστάτες αυτών των ανθρώπων, όλων αυτών που έχουν πληγεί και πλήττονται, μάλιστα, και σήμερα. Όμως, και ο Έβρος και η Σαμοθράκη έχουν τα ίδια προβλήματα και ακόμη μεγαλύτερα. Απλώς εμείς οι Εβρίτες και οι Θρακιώτες δεν φωνάζουμε και δεν γνωστοποιούμε τον πόνο μας. Εσείς, όμως, που είσαστε εδώ κάτω δεν καταλαβαίνετε, διότι έρχεστε πάνω, κάνετε εκεί σε διάφορες περιοχές μια βόλτα - και μπορώ να την χαρακτηρίσω - δημοσίων σχέσεων, αλλά δεν λύνετε τα προβλήματά μας. Όπως καταλαβαίνετε, και τα ποσά είναι πολύ σημαντικά, όπως προείπα. Εξαιτίας των πολιτικών σας οι αγροκτηνοτρόφοι μας έχουν υποστεί μεγάλες ζημιές και καίρια πλήγματα. Γι' αυτό θα διεκδικούμε την ικανοποίηση των δικαίων αιτημάτων μας και την επίλυση των προβλημάτων μας. Στο παρελθόν σας είχα θέσει, μέσω κοινοβουλευτικών ενεργειών, σειρά θεμάτων, χωρίς να έχει επιλυθεί κανένα. Το σημαντικό είναι το θέμα των ζωονόσων, το οποίο αναφέρατε και εσείς, και κυρίως το θέμα με την οζώδη δερματίτιδα και την ευλογιά. Ακόμα χρωστάει το ελληνικό κράτος σε αυτούς που έχουν πληγεί από την ευλογιά. Επίσης, ζητήσαμε ένα σχέδιο εκπόνησης της αντιμετώπισης των ζωονόσων. Ζητήσαμε τη στελέχωση του κέντρου εξωτικών νοσημάτων που είναι στην Ορεστιάδα. Έχουμε το καλύτερο και το πλέον σύγχρονο εργαστήριο και δυστυχώς δεν έχουμε αυτή τη στιγμή προσωπικό να το βάλει σε κίνηση και να αντιμετωπίσει τα καίρια προβλήματα, δηλαδή τις ζωονόσους που έρχονται από τη γειτονική χώρα με στόχευση την Ελλάδα και που στη συνέχεια έχουμε την εξάπλωσή τους σε όλη την Ευρώπη. Ζητήσαμε την ίδρυση κτηνιατρικής σχολής. Αποφάσισε πριν από τέσσερις - πέντε ημέρες η Σύγκλητος του Πανεπιστημίου της Θράκης τη διεύρυνσή του και την ταύτισή του γεωγραφικά με τη διοίκηση, δηλαδή με την Ανατολική Μακεδονία και Θράκη, δηλαδή επέκταση στην Καβάλα και στη Δράμα. Και μέσα από αυτή τη διαδικασία προτείνουν την ίδρυση κτηνιατρικής σχολής στην Αλεξανδρούπολη. Ποια είναι η θέση της Κυβέρνησης; Ποια είναι η θέση του Υπουργείου σας; Συμφωνείτε να ιδρυθεί κτηνιατρική σχολή στην Αλεξανδρούπολη; Εν πάση περιπτώσει, τα προβλήματά μας είναι πολλά. Πρώτον, για το σχέδιο αντιμετώπισης των πλημμυρών του Έβρου και των παραποτάμων του δεν κάνατε τίποτα. Δεύτερον, για την αντιμετώπιση του ΓΟΕΒ Ορεστιάδας και των ΤΟΕΒ για την οποία ήδη σας έχω κάνει ερώτηση γραπτή. Μάλιστα, υπάρχει κίνδυνος φέτος το σύστημα άρδευσης να τιναχτεί στον αέρα και να μην έχουμε αντιμετώπιση του προβλήματος. Επίσης, στο θρακικό πέλαγος - εσείς που είσαστε ευαίσθητος και οικολόγος - αυτή τη στιγμή όλα τα αλιευτικά πεδία πλήττονται από τη γειτονική χώρα από τους ψαράδες που κάνουν καταδρομικές ενέργειες και στα διεθνή ύδατα, κυρίως όμως στα δικά μας χωρικά ύδατα. Νομίζω, κύριε Υπουργέ, ότι θα πρέπει να σκύψετε στα προβλήματα του Έβρου και να λύσετε αυτά τα οποία πραγματικά αυτή τη στιγμή μας απασχολούν. Θα ήθελα να σας θέσω υπ' όψιν και τα εξής.
Κύριε Δημοσχάκη, παρακαλώ ολοκληρώστε.
Κλείνω, κύριε Πρόεδρε. Ευρισκόμενος προεκλογικά στην κωμόπολη Νέα Βύσσα και επισκεπτόμενος το τοπικό ΚΑΠΗ, περίπου διακόσιοι πενήντα της τρίτης ηλικία ήρωες της περιοχής μού θέτουν το εξής αίτημα: Εμείς, Αρχηγέ, θα σε ψηφίσουμε, αλλά θέλουμε να παραμείνει το αποτρεπτικό εμπόδιο εδώ για να μας προστατεύει, εμάς, τα παιδιά μας και τα εγγόνια μας, διότι βρίσκουμε τους αλλοδαπούς μέσα στις αυλές μας, μέσα στους αχυρώνες, μέσα στα μαντριά και μέσα στους στάβλους. Θέλουμε να μας προστατέψετε. Αυτοί οι άνθρωποι, κύριε Υπουργέ, είναι ήρωες, διότι σε απόσταση πεντακοσίων μέτρων είναι η Αδριανούπολη. Παρακολουθούν τη σημερινή μας συζήτηση. Θέλω να τους πείτε αν θα τους πληρώσετε, όπως οφείλετε, σε ό,τι αφορά την παραγωγή γάλακτος είτε στα βοοειδή, είτε στα αιγοπρόβατά τους. Σας ακούνε. Παρακαλώ, όταν θα αρχίσετε τη δευτερολογία σας να τους απαντήσετε. Το δεύτερο για το οποίο θέλω να σας ενημερώσω, κύριε Πρόεδρε, είναι το εξής. Πριν από δύο ημέρες επλήγη η Περιφέρεια της Ορεστιάδας και του Διδυμοτείχου από έντονο χαλάζι. Έχουμε υποστεί καίριες καταστροφές σε όλη μας την παραγωγή. Πρώτον, θέλουμε άμεση αντίδραση, σε ό,τι αφορά την καταγραφή της ζημιάς. Είναι επίκαιρο το θέμα, κύριε Πρόεδρε. Δεύτερον, θέλουμε να μας πείτε ποια είναι η αντιχαλαζική σας πολιτική σε ό,τι αφορά την προστασία της Ανατολικής Μακεδονίας και Θράκης, μεταξύ των οποίων και ο Έβρος. Διότι η πολιτεία προστατεύει τη Θεσσαλία, την κεντρική Μακεδονία και τη δυτική Μακεδονία και είχε προγραμματιστεί από το 2015 να μπει σε αυτή τη διαδικασία και η ανατολική Μακεδονία και η Θράκη, δηλαδή, να γίνεται από αέρος, μέσω αεροσκαφών. Τι κάνατε για όλα αυτά που σας είπα;
Κύριε Δημοσχάκη, σας παρακαλώ να ολοκληρώσετε.
Τελείωσα. Σας ευχαριστώ, κύριε Πρόεδρε.
Πριν δώσω τον λόγο στον κύριο Υπουργό, επιτρέψτε μου για ένα λεπτό να διευκρινίσω κάτι. Κύριε Δημοσχάκη, καταλαβαίνω την αγωνία σας για όλα αυτά που αναφέρατε, αλλά στο πλαίσιο αυτής της διαδικασίας του Κοινοβουλευτικού Ελέγχου όσον αφορά την όποια συζήτηση αναπτύσσεται μεταξύ του ερωτώντος Βουλευτή και του ερωτωμένου Υπουργού - το γνωρίζετε, απλώς με «αναγκάσατε» να το επισημάνω και δεν το λέω με κάποια αιχμή - η διαδικασία αυτή επιβάλλει αντικείμενο της συζήτησης αυτής μεταξύ του ερωτώντος Βουλευτού και του Υπουργού, του εκάστοτε Υπουργού, να είναι η ερώτηση, ενδεχομένως με μια γενίκευση γύρω από το θέμα της ερώτησης.
Κύριε Πρόεδρε, μπορώ να έχω τον λόγο;
Όχι, δεν θα σας δώσω τον λόγο, με συγχωρείτε. Εγώ σας καταλαβαίνω. Εξηγώ, δεν είναι κάτι το προσωπικό. Αυτό αφορά όχι μόνο εσάς, αλλά με αφορμή εσάς και τους άλλους Βουλευτές. Γιατί τα ερωτήματα αυτά που θέσατε, με βάση προφανώς τα προβλήματα, που δημιουργήθηκαν στην περιοχή από όπου κατάγεστε, είναι μεν κατανοητά, όμως…
Οι ζημιές από το χαλάζι.
Ναι, βεβαίως οι ζημιές κ.λπ. Όμως είναι αντικείμενο ενδεχομένως μιας άλλης επίκαιρη ερώτησης. Διότι, εάν καταπιαστεί ο Υπουργός με αυτό - δεν ξέρω, ο ίδιος είναι εδώ, εάν θέλει να πει δύο λόγια είναι δικαίωμά του - , εάν ανοίξουμε αυτή την κουβέντα μαζί με την ερώτησή σας και τις απαντήσεις που ενδεχομένως θα δώσει ο κύριος Υπουργός, με συγχωρείτε, αλλά θα ξεφύγουμε πάρα πολύ από τον χρόνο.
Ήδη έχουμε ξεφύγει πάρα πολύ.
Οπότε να δώσουμε τον λόγο στον Υπουργό. Ορίστε, κύριε Υπουργέ, έχετε τον λόγο.
Πραγματικά νομίζω ότι θέσατε πολύ καυτά ερωτήματα, για τα οποία με μεγάλη χαρά, εάν με είχατε προειδοποιήσει, θα είχα φέρει εμπεριστατωμένα στοιχεία για να σας απαντήσω. Ενδεικτικά θα σας πω ολίγα για τα οποία έχω γνώση, γιατί έτυχε και τα έχω χειριστεί τις τελευταίες ημέρες. Για όλα τα υπόλοιπα είμαι στη διάθεσή σας και με γραπτές ερωτήσεις εκ μέρους σας - δεν χρειάζεται να είναι επίκαιρη ερώτηση - , ώστε να απαντήσουμε και γραπτά στους ανθρώπους, να έχουν και εκείνοι τα στοιχεία. Ενδεικτικά, λοιπόν, να αναφέρω ότι ορθά είπατε - και είναι κάτι το οποίο ακριβώς επειδή το χειρίστηκα τις τελευταίες ημέρες συμπωματικά το έχω εδώ - πως είχε γίνει το διασυνοριακό κέντρο, εάν θυμάμαι καλά το 2008- ψάχνω τώρα και τα νούμερα γιατί δεν το θυμάμαι, αλλά νομίζω ότι ήταν το 2008- στην Ορεστιάδα, το Κέντρο Εξωτικών Νοσημάτων, το οποίο όμως δεν λειτούργησε ποτέ. Και δεν λειτούργησε ποτέ με ευθύνες δικές σας. Είναι ένα κτήριο που υπάρχει, πολύ σωστά το είπατε. Σας ενημερώνω, λοιπόν, για να το ακούσουν ακριβώς οι αγρότισσες και οι αγρότες της περιοχής, ότι το Κέντρο Εξωτικών Νοσημάτων θα λειτουργήσει άμεσα, γιατί το εντάξαμε στο πρόγραμμα - το οποίο μάλιστα έτυχε να το έχω και μαζί μου αυτή τη στιγμή - των εξωτικών νοσημάτων της ευλογιάς, του αφθώδους πυρετού, της πανώλης και της οζώδους δερματίτιδας, το οποίο πρόγραμμα περιέχει μέσα και ανθρώπους για να λειτουργήσει το διασυνοριακό κέντρο, αλλά περιέχει και όλη την υλικοτεχνική υποδομή, ακόμα και οχήματα για να γίνονται οι έλεγχοι, έξτρα έλεγχοι από έξτρα κτηνιάτρους. Είναι πρόγραμμα για το οποίο δώσαμε μάχη στην Ευρωπαϊκή Ένωση. Είναι εκτός των ευρωπαϊκών κονδυλίων. Τον Μάρτιο του 2017 μάς εγκρίθηκε. Εδώ έχω το αγγλικό κείμενο. Εάν ήμουν έτοιμος, θα σας έδινα λεπτομέρειες και για το πρόγραμμα, στο οποίο αυτή τη στιγμή αποκαθίσταται μια τεράστια αδικία των περιοχών φυσικά και των άλλων νησιών, αλλά κυρίως όσον αφορά τον Έβρο, γιατί θα δείτε ότι οι κτηνίατροι που θα έρθουν στον Έβρο είναι δυο, ενώ σε άλλες περιοχές θα είναι μόνο ένας. Δεν μου δίνεται η ευκαιρία αυτή τη στιγμή να αναφερθώ αναλυτικά. Για την οζώδη δερματίτιδα μόνο να πω ότι για την αντικατάσταση ζωικού κεφαλαίου για την περιοχή σας δόθηκαν 2.258.000 ευρώ και αυτό είναι κάτι το οποίο το είχα μαζί μου για να το πω. Να πω ένα πάρα πολύ σημαντικό το οποίο αφορά ακριβώς και αυτές τις μεταφορές. Επιτέλους ξαναμπαίνει και προκηρύσσεται ελεύθερη ακτοπλοϊκή γραμμή Αλεξανδρούπολης - Λήμνου - Μυτιλήνης, γιατί όταν μιλάμε για ζωικό κεφάλαιο ξέρετε ότι από την Αλεξανδρούπολη θα έπρεπε να πηγαίνουν κανονικά οι ζωοτροφές σε αυτά τα νησιά. Δυστυχώς, αυτή η γραμμή είχε καταργηθεί. Να μιλήσω για τα γεωθερμικά πεδία. Ξεκινάμε τώρα, σύντομα, το πεδίο της Τραϊανούπολης. Νομίζω ότι δεν μου επιτρέπει ο χρόνος να πω περισσότερα. Δυο μόνο πραγματάκια ακόμα θα πω ακριβώς σε δέκα δευτερόλεπτα. Ξέρετε πάρα πολύ καλά ότι υπάρχει το αναπηνιστήριο στο Σουφλί, το οποίο ουδέποτε λειτούργησε. Πήραμε 1.900.000 ευρώ από την Ευρωπαϊκή Ένωση. Είναι έτοιμο εργοστάσιο από το 2001, το οποίο επισκέφθηκα προ ημερών. Και είχαμε σύσκεψη προ ημερών ακριβώς για να ξεκολλήσει άμεσα αυτό το έργο. Είστε κάτοικος της περιοχής. Αντιλαμβάνεστε τι τεράστια σημασία έχει επιτέλους να λειτουργήσει στην Ελλάδα ένα αναπηνιστήριο. Έχουμε ένα χρυσάφι, που λέγεται μετάξι και δεν μπορούμε να το αξιοποιήσουμε. Δεν μπορώ να αναφερθώ σε όλα τα θέματα γιατί, όπως πολύ σωστά είπατε, κύριε Πρόεδρε, θα μπορούσα να μιλάω μισή ώρα. Εγώ πάντως πολύ ευχαρίστως για όλα τα ζητήματα που αναφέρατε να σας καταθέσω σαφές χρονοδιάγραμμα. Στείλτε μου, έστω και ανεπίσημα, έστω και με mail, μια οποιαδήποτε γραπτή επισήμανση κι εγώ θα σας απαντήσω σε όλα αυτά τα θέματα ποιο είναι το χρονοδιάγραμμά μας. Ευχαριστώ.
Ευχαριστούμε τον κύριο Υπουργό. Συνεχίζουμε με την με αριθμό 4669/31-3-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου, προς τον Υπουργό Αγροτικής Ανάπτυξης και Τροφίμων, σχετικά με το πότε θα γίνουν οι πληρωμές της βιολογικής γεωργίας και κτηνοτροφίας. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Να πω ότι είναι γραπτή ερώτηση από τις 31 Μαρτίου, η οποία δεν απαντήθηκε και γι' αυτό έρχεται ως επίκαιρη. Αφορά το ίδιο θέμα, που συζητήθηκε προηγουμένως και έπρεπε να συζητηθούν μαζί. Δεν πειράζει, όμως. Αυτό είναι θέμα χρονικό μόνο. Πρέπει να δούμε και να κάνουμε μια αποτίμηση για τη βιολογική γεωργία, η οποία έχει συμβάλει καθοριστικά στην ενίσχυση της αγροτικής παραγωγής όλα τα προηγούμενα χρόνια. Ταυτόχρονα, όμως, έχουν διαπιστωθεί και θέματα τα οποία πρέπει κάθε φορά να βελτιώνονται για να αναβαθμίζεται η λειτουργία των συστημάτων υποστήριξης βιολογικής γεωργίας, προκειμένου να έχουμε το καλύτερο αποτέλεσμα. Δυστυχώς, υπάρχουν μεγάλες καθυστερήσεις στις πληρωμές. Αυτό οδηγεί στην αδυναμία διασφάλισης της ρευστότητας από την πλευρά των βιοκαλλιεργητών, προκειμένου να μπορέσουν να συνεχίσουν την καλλιέργεια. Νομίζω ότι εντοπίζεται πρόβλημα στην άμεση απόδοση της συνεργασίας ανάμεσα στον ΟΠΕΚΕΠΕ και τις ΔΑΟΚ, χωρίς να είμαι σε θέση να κάνω κατανομή ευθυνών. Ίσως είναι μια από τις αιτίες. Υπάρχουν, όμως, και γενικότερες καθυστερήσεις, όπως είναι η έκδοση της κοινής υπουργικής απόφασης, η οποία πρέπει να εκδοθεί φέτος, προκειμένου να προχωρήσουν. Τα ζητήματα που έχουν να κάνουν, βεβαίως, με τα θεσμικά της βιολογικής γεωργίας και όλα τα άλλα που προβλέπονται στο Πρόγραμμα Αγροτικής Ανάπτυξης νομίζω ότι πρέπει να είναι στο επίκεντρο της προσοχής του Υπουργείου, ούτως ώστε να βελτιωθούν τα πράγματα και να μην υπάρχουν αυτές οι καθυστερήσεις. Όπως ειπώθηκε και προηγουμένως, έχουμε το 35% του 2014 που δεν έχει καταβληθεί ακόμα, έχουμε όμως και για το 2015 και για το 2016. Βλέπουμε, δηλαδή, ότι η ανάλογη καθυστέρηση που υπήρχε το προηγούμενο διάστημα, συνεχίζεται. Αυτό σημαίνει ότι κάτι συγκεκριμένο πρέπει να αλλάξει γι' αυτή τη διαδικασία. Ευχαριστώ.
Κι εγώ ευχαριστώ. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Συμπτωματικά πριν από λίγο απάντησα ξανά. Αλλά να τα ξαναπούμε, γιατί ακούνε αγρότισσες και αγρότες και ενδιαφέρονται άμεσα. Κατ' αρχάς, οι πληρωμές που έχουν γίνει για το 2014 πανελλαδικά είναι: το 65% για τη βιολογική γεωργία και το 55% για τη βιολογική κτηνοτροφία. Πολύ μεγάλη προσπάθεια έχουμε κάνει - και νομίζω ότι επιτέλους θα το κλείσουμε αυτό μέσα στην άνοιξη - και ήδη υπογράφηκε για τις υφιστάμενες εγκαταστάσεις υπουργική απόφαση για την αδειοδότηση των σταβλικών εγκαταστάσεων. Ξέρετε ότι πολύ μεγάλο ποσοστό των κτηνοτρόφων μας καθυστερούσαν εξαιτίας αυτής της αδειοδότησης. Και αυτό είναι ένα θέμα που βαίνει προς λύση. Είναι τεράστιο αναπτυξιακό θέμα το να έχουμε επιτέλους αδειοδοτημένες νόμιμες σταβλικές εγκαταστάσεις. Όσον αφορά την υπουργική απόφαση, στην οποία αναφέρεστε, επαναλαμβάνω ότι υπογράφηκε από εμένα προσωπικά, έφυγε από το γραφείο μάλλον - είχε υπογραφεί λίγες μέρες πριν, στις 28 Μαρτίου - προς το Υπουργείο Οικονομικών. Και από ό,τι έχω πληροφορηθεί για να έρθω να σας απαντήσω, έχει ήδη υπογραφεί από τον κ. Χουλιαράκη. Άρα, είναι πλέον θέμα χρόνου τεχνικού δημοσίευσης στην Εφημερίδα της Κυβερνήσεως. Και από κει και πέρα, θα μπορέσουν να αρχίσουν να πληρώνονται. Εκτιμώ ότι όλο το 2014, από ό,τι μου λένε στον ΟΠΕΚΕΠΕ, θα κλείσει μέσα στον Ιούνιο, ίσως σε κάποιες περιοχές σαφώς και νωρίτερα. Και όλο το 2015 και το 2016 θα έχει ολοκληρωθεί μέχρι το τέλος του χρόνου. Όσον αφορά το γιατί υπήρξε η καθυστέρηση, νομίζω ότι είπατε ένα ψήγμα της απάντησης. Δεν είναι μόνο εκεί. Είπα και προηγουμένως ότι οφείλεται κυρίως στις επικαλύψεις των γαιών, οι οποίες δημιουργούν τεράστιο πρόβλημα στους δικαιούχους και αυτό είναι κάτι που εργαζόμαστε εντατικά για να ολοκληρωθεί και να λήξει. Πραγματικά, όμως, έχετε δίκιο ότι σημαντικό μερίδιο ευθύνης έχει η διπλή ευθύνη ανάμεσα στις ΔΑΟΚ και στον ΟΠΕΚΕΠΕ. Αν θέλετε την προσωπική ταπεινή μου γνώμη, δεν θέλω να παραστήσω τον ειδήμονα, κακώς οι ΔΑΟΚ δεν συνεργάζονται - και αυτό είναι ένα ζήτημα συνολικό της δημόσιας διοίκησης - κατευθείαν και καθετοποιημένα με τις υπηρεσίες του Υπουργείου. Μπορεί κάλλιστα να ανήκουν διοικητικά στις περιφέρειες, αλλά θα έπρεπε κανονικά, όπως γίνεται στη Γαλλία, οι περιφερειακές αυτές οργανώσεις να είναι καθετοποιημένες και να είναι σε άμεση συνεργασία με το Υπουργείο. Είναι ένα μοντέλο που δυστυχώς στην Ελλάδα δεν ισχύει. Τα ίδια συμβαίνουν με την πολεοδομία, με τις διευθύνσεις δασών, με δεκάδες άλλες υπηρεσίες, που έχουμε τα ίδια προβλήματα επειδή τα αρμόδια Υπουργεία δεν έχουν κανένα λόγο σε αυτές τις υπηρεσίες που λειτουργούν στις περιφέρειες, ενώ θα έπρεπε να υπάρχει καθετοποιημένη σύνδεση. Πολύ, λοιπόν, σημαντικό πρόβλημα είναι εκεί, αλλά ξέρετε ότι στο καινούριο πρόγραμμα αυτό το καταργούμε, γιατί πλέον ένας οργανισμός θα είναι υπεύθυνος για όλα, ο ΟΠΕΚΕΠΕ, και τα πάντα θα γίνονται ηλεκτρονικά. Οπότε, τουλάχιστον εκτιμούμε ότι αυτό το πρόβλημα θα το έχουμε πια ξεπεράσει οριστικά με την καινούργια δομή των προγραμμάτων της βιολογικής γεωργίας. Ευχαριστώ.
Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Οι παραγωγοί βεβαίως, που έχουν ανάγκη τις καταβολές αυτές προκειμένου να έχουν την ελάχιστη ρευστότητα για να καλλιεργήσουν την επόμενη χρονιά, δεν έχουν καμμία ευθύνη για την όποια έλλειψη συνεργασίας ανάμεσα σε ΔΑΟΚ και ΟΠΕΚΕΠΕ ή τις όποιες καθυστερήσεις οφείλονται σε οποιονδήποτε λόγο της λειτουργίας της διοίκησης. Γι' αυτό θα πρέπει να δίνονται λύσεις. Θεωρώ ότι λύση στο συγκεκριμένο υπήρχε. Δεν γνωρίζω αν υπάρχει παραδείγματος χάριν, μία προγραμματική συμφωνία η οποία προβλέπεται από τον νόμο ανάμεσα στο Υπουργείο Αγροτικής Ανάπτυξης, το Υπουργείο Εσωτερικών, τον ΟΠΕΚΕΠΕ και τις περιφέρειες, σε ένα κείμενο όλες τις περιφέρειες, που θα καθορίζουν τη διαδικασία και τις υποχρεώσεις της κάθε πλευράς για το συγκεκριμένο πρόγραμμα ή και για άλλα προγράμματα. Διότι δεν είναι μόνο αυτό, είναι κι άλλα προγράμματα. Είναι μια ιδέα που μπορεί να λειτουργήσει, χωρίς να χρειαστεί νόμος ή αλλαγή στη διοίκηση, παρά μόνο με την εξουσιοδοτική που δίνει ο αντίστοιχος νόμος, που προβλέπει τις προγραμματικές συμβάσεις. Όμως, θα ήθελα να σας πω επιπλέον, ότι υπάρχει ένα γενικότερο θέμα για το πρόγραμμα, στο οποίο υπήρξαν κάποιες διαφοροποιήσεις. Υπήρξαν κάποια κενά που δυστυχώς φαίνεται ότι οδηγούν σε καθυστέρηση του νέου προγράμματος και πιθανόν να υπάρχουν και προβλήματα με την κατανομή, δηλαδή να θεωρούν από την πλευρά τους ότι αδικούνται οι παλιοί βιοκαλλιεργητές έναντι νέων, άλλοι νέοι βιοκαλλιεργητές να θεωρούν ότι αυτοί αδικούνται. Αυτό αφορά και τη σχέση βέβαια κτηνοτροφίας - γεωργίας, αλλά και αυτόν το διαχωρισμό. Θα έλεγα ότι θα πρέπει να γίνει μια διαβούλευση ή αν την έχετε κάνει να προχωρήσετε σε ένα οριστικό ξεκαθάρισμα για τα ποσά που θα προβλέπονται για κάθε πλευρά ή και την ενδιάμεση αξιολόγηση, προκειμένου να μπορούν να μεταφερθούν στην πλευρά που θα υπάρχει μεγαλύτερο ενδιαφέρον. Αυτό είναι κάτι που πρέπει να το δείτε σε σχέση με το νέο πρόγραμμα. Θα ήθελα να σας θέσω και ένα θέμα το οποίο είναι παρεμφερές. Δεν έχω την αξίωση να μου απαντήσετε, γιατί δεν είναι μέσα στην ερώτηση, αλλά είναι μέσα από το ίδιο πρόγραμμα. Πήρα το πρωί ένα email ότι υπάρχει θέμα με την πληρωμή των προγραμμάτων δάσωσης, του Μέτρου 221, που δεν έχει γίνει η περυσινή πληρωμή. Βέβαια, μάλλον περίμεναν αυτήν την ΚΥΑ, για την οποία όλοι μιλάμε σήμερα, για να γίνει και η επόμενη καταβολή. Να έχετε στο νου σας ότι υπάρχουν πολλά ζητήματα σε σχέση με την παραγωγή. Πιστεύω ότι παίρνετε κι εσείς τα μηνύματα. Δυστυχώς το πρόγραμμα που ο κ. Τσακαλώτος συμφώνησε την προηγούμενη φορά αλλά και το καινούριο επιβαρύνουν την αγροτική παραγωγή με τεράστια βάρη και φόρων και εισφορών και αυτό δυστυχώς δεν είναι στην κατεύθυνση που θέλουμε και που θα μπορούσε το Υπουργείο Αγροτικής Ανάπτυξης να προωθήσει, δηλαδή, μία ενίσχυση της αγροτικής παραγωγής με αύξηση εισοδήματος, που θα μας δώσει τη δυνατότητα να αυξήσουμε και το εθνικό εισόδημα εξ αυτού του λόγου. Είναι, όμως, νομίζω κι άλλα θέματα τα οποία μπορούμε να λύσουμε, πέρα από τις διεθνείς δεσμεύσεις που μας έχει φέρει ο κ. Τσακαλώτος και η Κυβέρνηση.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Είναι σαφές ότι δεν είμαι έτοιμος να απαντήσω - γιατί δεν ήταν στην ερώτηση - για το θέμα της δάσωσης. Θα χαρώ να σας στείλω γραπτό σημείωμα όποτε θέλετε, μόλις ενημερωθώ. Όμως στα σημαντικά πολιτικά ζητήματα που έθεσε ο κ. Κεγκέρογλου πραγματικά νομίζω ότι αξίζει να απαντήσουμε, γιατί είναι αυτά που ουσιαστικά αναδεικνύουν όλο το πρόβλημα και του προηγούμενου προγράμματος. Η βιοκαλλιέργεια στην Ελλάδα πραγματικά ήταν το αποπαίδι όλες αυτές τις δεκαετίες, ενώ στις άλλες χώρες καλπάζει. Θεωρώ ότι το ελληνικό ανάγλυφο είναι εκείνο που δίνει τεράστιο πλεονέκτημα να έχουμε προϊόντα υψηλής ποιότητας. Το 2014, επί της προηγούμενης Κυβέρνησης - δεν αδικώ, το είχα πει και στη Βουλή στην επερώτηση που κατατέθηκε - είχε μπει ως κύριο κριτήριο για προτεραιοποίηση να είναι οι περιοχές «NATURA». Ακούγεται λογικό. Οφείλω να επισημάνω ότι από το 2014 μέχρι και πριν λίγες εβδομάδες κανένας - το τονίζω - ούτε από βιοκαλλιεργητές, ούτε από πιστοποιητικούς οργανισμούς, ούτε από επαγγελματίες γεωπόνους, δεν είχε κριτικάρει αυτό το κριτήριο. Ακουγόταν να υπάρχουν κάποιες άλλες προτεραιοποιήσεις για τους υπόλοιπους. Πάντως το 2014 όταν κατατέθηκε από τους προκατόχους μας το πρόγραμμα ήταν «NATURA». Φυσικά τότε δεν μπορούσε κανένας να εκτιμήσει ότι οι αιτούντες «NATURA» θα ξεπεράσουν κατά πολύ όλο το πρόγραμμα. Άρα εκείνο που κάναμε - και είμαστε με τον νόμο - ήταν ότι τουλάχιστον στην φυτική, που ήταν εντός του προϋπολογισμού, δώσαμε στους δικαιούχους τα χρήματα «NATURA». Είναι περίπου 220 εκατομμύρια. Εκτιμώ όμως ότι θα είναι πολύ λιγότερα τελικά αυτά που θα δώσουμε, γιατί έχουμε αποφασίσει να μην πάρουν οι δικαιούχοι ενός αγροπεριβαλλοντικού προγράμματος κανένα άλλο αγροπεριβαλλοντικό. Άρα αυτοί οι οποίοι θα πάρουν αυτό το πρόγραμμα δεν θα πάρουν Νιτρορύπανση ή «Κομφούζιο» ή άλλα προγράμματα. Με αυτή την έννοια πιθανά κάποιοι θα επιλέξουν να μην πάρουν αυτό το πρόγραμμα. Στην κτηνοτροφία βέβαια - κι έχετε απόλυτο δίκιο - δεν μπορούσε να λειτουργήσει η «NATURA» γιατί λόγω της τεχνικής λύσης τα χωράφια που παίρνουν οι κτηνοτρόφοι δεν είναι εκεί που καλλιεργούν. Η τεχνική λύση δεν δίνει το χωράφι. Το δίνει με τυχαίο τρόπο. Άρα εδώ υπάρχει πρόβλημα. Εκεί έτσι κι αλλιώς είχαμε πολύ μεγάλη υπερδέσμευση. Άρα από τον νόμο είχαμε κάθε δικαίωμα να επαναπροκηρύξουμε. Ευχαριστώ που μου δίνεται η ευκαιρία από την ερώτηση του κ. Κεγκέρογλου να απαντήσω και να ακούσουν όλοι οι βιοκαλλιεργητές μας, οι αγρότες μας και οι αγρότισσές μας, ότι σχεδιάζουμε έτσι το πρόγραμμα το οποίο θα είναι η μερίδα του λέοντος, πάνω από 400 εκατομμύρια, ώστε πλέον το βασικό κριτήριο να είναι η εμπειρία - υπάρχει και σε άλλες χώρες - , η οποία θα είναι όσο πιο μακριά τόσο πιο μεγάλη. Άρα δεν υπάρχει καμμία, μα καμμία περίπτωση να αδικηθεί οποιοσδήποτε ζωντανός βιοκαλλιεργητής, ο οποίος αποδεικνύεται από τα στοιχεία ότι είναι μέσα στην βιοκαλλιέργεια, μην παίρνοντας αυτός λεφτά και παίρνοντας κάποιος άλλος που ίσως δεν τα δικαιούται. Για μας αυτό θα είναι το σημαντικότερο κριτήριο. [[Στο σημείο αυτό κτυπάει το κουδούνι λήξης της ομιλίας του κυρίου Αναπληρωτή Υπουργού]] Ένα λεπτό θα ήθελα, κύριε Πρόεδρε. Δεν έχω καταχραστεί καθόλου τον χρόνο. Όσον αφορά τα γενικότερα φορολογικά, ασφαλιστικά προβλήματα που θέσατε έχει αποδειχθεί πλέον νομίζω ότι η συντριπτική πλειονότητα των αγροτών και των αγροτισσών μας είναι ωφελημένη από το καινούργιο σύστημα. Έχει αποδειχθεί αυτό. Φάνηκε με νούμερα. Το παραδέχονται οι ίδιοι οι αγρότες και οι αγρότισσες ότι οι μικροί, αυτοί που πραγματικά έχουν πρόβλημα επιβίωσης και έχουν χαμηλά έσοδα, είναι εκείνοι που κυρίως ωφελούνται. Άρα μη λέμε συνέχεια και αναμασάμε ότι αυτό αυτή τη στιγμή δημιουργεί πρόβλημα. Πράγματι υπάρχουν προβλήματα κυρίως στους μεγαλύτερους παραγωγούς, για τα οποία έχουμε πάρα πολύ καλή συνεργασία για να τα επιλύσουμε κι αυτά. Νομίζω τελικά ότι αυτό το καινούριο φορολογικό και ασφαλιστικό πρόγραμμα θα είναι όφελος συνολικά. Να πω όμως και κάτι άλλο το οποίο είναι σημαντικό; Το σημαντικό πρόβλημα που έχει ο παραγωγός μας σήμερα, κύριε Κεγκέρογλου, δεν είναι το εάν θα πληρώσει φόρο 500 ή 600 ευρώ. Το σημαντικό πρόβλημα είναι ότι η φέτα πουλιέται στην παγκόσμια αγορά 5,60 ευρώ το κιλό - δεν είναι τιμή αυτή για φέτα, θα μπορούσε άνετα να πουλιέται 15 και 20 ευρώ, όπως κάνουν οι Ιταλοί με τα δικά τους τυριά - και ότι πολλές φορές οι εισροές τους είναι δύο και τρεις φορές πάνω από τις εισροές των ανταγωνιστών τους. Αυτά είναι τα μεγάλα σοβαρά προβλήματα. Όταν ένα φάρμακο, λοιπόν, το αγοράζει ο δικός μας ο παραγωγός 130 ευρώ και ο Ιταλός 30 ευρώ, το ίδιο φάρμακο, από την ίδια φαρμακευτική εταιρεία, με τον ίδιο τίτλο, αυτό είναι πρόβλημα το οποίο πρέπει κυρίως να επιλύσουμε και εκεί στοχεύουμε αυτήν τη στιγμή. Στοχεύουμε στην οργάνωση εισροών - εκροών με τα agrilogistics, ώστε να μην συμβαίνουν αυτές οι καταχρήσεις δεσπόζουσας της θέσης σας και αυτές οι ολιγοπωλιακές συμπεριφορές. Αν λυθούν αυτά, τα νούμερα, τα οποία λέμε αυτήν τη στιγμή, που θα πληρώσει ο αγρότης και η αγρότισσα για την ασφάλισή του, είναι παρωνυχίδα μπροστά σε αυτά τα τεράστια προβλήματα, το πόσο πληρώνει τη ζωοτροφή ή πόσο πληρώνει το φυτοφάρμακο. Ευχαριστώ.
Ευχαριστούμε τον κύριο Υπουργό. Συνεχίζουμε με την τρίτη με αριθμό 797/4-5-2017 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «η Κυβέρνηση εμποδίζει την επένδυση για την αξιοποίηση του πρώην αεροδρομίου του Ελληνικού». Θα απαντήσει ο Υπουργός Οικονομικών, κ. Ευκλείδης Τσακαλώτος. Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Κύριε Υπουργέ, θα μείνω μόνο στην ερώτηση και ελπίζω να το κάνετε κι εσείς, γιατί είναι μια ερώτηση η οποία έχει κατατεθεί εδώ και τέσσερις μήνες. Στις 21 Σεπτεμβρίου ψηφίστηκε από τη Βουλή η σύμβαση αξιοποίησης του πρώην αεροδρομίου του Ελληνικού. Πρόκειται, ίσως, για ένα έργο το οποίο είναι το μεγαλύτερο έργο ιδιωτικής επένδυσης στην Ευρώπη, ανάλογο των Ολυμπιακών Αγώνων. Στις 11 Νοεμβρίου, σε ερώτησή μου μού είπατε χαρακτηριστικά ότι «όλοι οι Υπουργοί κάνουν τη δουλειά τους και πολύ σύντομα θα προχωρήσουν τα θέματα». Μάλιστα, μου είπατε ότι «το μόνο πρόβλημα που υπάρχει είναι το καζίνο, το οποίο καθυστερεί λίγο περισσότερο γιατί θέλουμε να καταθέσουμε μια στρατηγική για τα καζίνο γενικότερα». «Προχωράει» μου λέτε «η ωρίμανση του ακινήτου σε συνεργασία με όλες τις αρμόδιες υπηρεσίες του Υπουργείου Πολιτισμού, του Υπουργείου Περιβάλλοντος, του δασαρχείου και όλα αυτά…». Όλοι γνωρίζουμε - το λένε μέσα μαζικής ενημέρωσης, Βουλευτές σας, Υπουργοί - ότι, πρώτον, υπάρχει θέμα με τον δασάρχη και με το δασαρχείο, το οποίο θέλει να πει ότι η έκταση αυτή του πρώην αεροδρομίου ήταν δάσος. Γράφεται, διαβάζεται και θέλω μία απάντηση για το αν υπάρχει κάποιο τέτοιο ζήτημα και αν έχει λυθεί. Δεύτερον, είδαμε την κ. Κονιόρδου την προηγούμενη βδομάδα να προχωράει στην εξής διαδικασία: Υπέγραψε για την αναπομπή προς το κεντρικό συμβούλιο νεότερων μνημείων και επανεξέταση των τριών κτηρίων του Ελληνικού. Αυτήν, όμως, την απόφασή της την πήρε πίσω μετά από λίγη ώρα. Νομίζω ότι η ίδια θα κατάλαβε ότι έκανε λάθος. Υπάρχουν και θέματα, όπως είναι το Γραφείο Ελληνικού, για τα οποία - έχω μία απάντηση της κ. Παπανάτσιου στις 19 Δεκεμβρίου - μου λένε ότι έχουν προχωρήσει οι διαδικασίες. Κύριε Υπουργέ, νομίζω ότι θέλετε να το ξεκαθαρίσετε κι εσείς και από τη στιγμή που το ψηφίσαμε όλοι μαζί, υπάρχει ένα ερώτημα, το οποίο δεν αφορά μόνο εμάς κι εσάς, αλλά αφορά εβδομήντα χιλιάδες νέους ανθρώπους οι οποίοι είτε είναι στην Ελλάδα είτε στο εξωτερικό και θέλουν να επιστρέψουν να δουλέψουν σε αυτό το μεγάλο εμβληματικό έργο. Η ερώτησή μου είναι πολύ σαφής προς εσάς: Έχουν περάσει ήδη οκτώ μήνες. Πότε θα παραδοθεί το έργο στους επενδυτές, ώστε να μπορέσει να προχωρήσει η επένδυση αυτή; Σας ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Δεν θα επαναλάβω ό,τι είχαμε πει την προηγούμενη φορά που το συζητήσαμε για τις προσπάθειες να κάνουμε καλύτερη τη σύμβαση και τα πολλά μεγάλα οφέλη που κερδίσαμε από αυτήν την αναδιαπραγμάτευση. Πάω κατευθείαν στην ερώτηση και να σας πω ότι εκ μέρους της «ΕΛΛΗΝΙΚΟ Α.Ε.» έχουν καταγραφεί και ομαδοποιηθεί τα τεχνικά στοιχεία των εννιακοσίων κτηριακών όγκων της έκτασης για την προετοιμασία της μεταβίβασης. Έχουμε την ολοκλήρωση του ελέγχου του σχεδίου ολοκληρωμένης ανάπτυξης στη βάση των προδιαγραφών του ν.4062/12 και της σύμβασης που κυρώθηκε με τον ν.4422/16. Έχουμε τη μελέτη των κηρυγμένων διατηρητέων κτηρίων για την τεχνική τους προετοιμασία και την ωρίμανση της μεταβίβασης. Επίσης συγκροτήθηκε η προβλεπόμενη από τον νόμο ειδική επιτροπή εμπειρογνωμόνων. Εξεδόθησαν αποφάσεις για τον χαρακτηρισμό ως μνημείο του αγγλικού υπόστεγου «Παγόδα» και αντίστοιχα τον μη χαρακτηρισμό των λοιπών προτεινόμενων κτισμάτων. Προβλέφθηκε νομοθετικά η δυνατότητα χορήγησης άδειας λειτουργίας καζίνου εντός του Μητροπολιτικού Πόλου Ελληνικού - Αγίου Κοσμά, η οποία θα κατακυρωθεί κατόπιν διεθνούς πλειοδοτικού διαγωνισμού. Να σας πω εδώ σαν παρένθεση ότι μέσα σε αυτό το σχέδιο έχουμε αναθέσει σε εταιρεία ανασχεδιασμό για όλα τα καζίνα, για να ξέρουν όλοι οι επενδυτές πόσα καζίνα θα είναι στην Αττική και στις άλλες περιοχές. Αυτό έχει κάποια σημασία. Έχει γίνει η απαραίτητη προεργασία και έχουν προχωρήσει όλες οι απαιτούμενες διαδικασίες για τη διευθέτηση των εκκρεμοτήτων σε σχέση με τον χαρακτηρισμό της έκτασης από το Δασαρχείο και την Αρχαιολογική Υπηρεσία. Στο αμέσως προσεχές διάστημα αναμένεται η οριστική επίλυση του ζητήματος. Όπως καταλαβαίνετε, όταν υπάρχουν ανεξάρτητες αρχές ή θα υπάρχουν ανεξάρτητες αρχές ή θα υπάρχουν διαταγές των Υπουργών που τους λένε: «κάνε αυτό, κάνε το άλλο, κάνε το παρακάτω». Όταν έχεις ανεξάρτητες αρχές, έχεις και κάποια προβλήματα ότι δουλεύουν με τους δικούς τους χρόνους και με τη δική τους κρίση. Δεν είναι οι υπάλληλοι, με αυτήν την έννοια, του κράτους που μπορούν να πάρουν οδηγίες. Εγκρίθηκε από το ΔΣ του ΤΑΙΠΕΔ το σχέδιο ολοκληρωμένης ανάπτυξης του Μητροπολιτικού Πόλου Ελληνικού - Αγίου Κοσμά και επίκειται η κατάθεσή του από τον επενδυτή το αμέσως προσεχές διάστημα, ούτως ώστε εν συνεχεία να δρομολογηθεί η διαδικασία της έκδοσης του προεδρικού διατάγματος που θα καθορίζει τους όρους ανάπτυξης. Έχουν γίνει και διάφορα άλλα, οπότε νομίζω θα είστε και εσείς πολύ ευχαριστημένος ότι γίνονται πολλά πράγματα και προχωράει το έργο, όπως θέλουμε όλοι.
Κύριε Κωνσταντινόπουλε, έχετε τον λόγο.
Κύριε Υπουργέ, καταλαβαίνω, πρώτα από όλα, ότι υπάρχουν διαδικασίες οι οποίες χρειάζονται ένα χρονικό διάστημα. Το μεν δασαρχείο δεν καταλαβαίνω γιατί χρειάζεται οκτώ μήνες για να πει την μια άποψη ή την άλλη. Απ' ό,τι μαθαίνω αυτό το θέμα έχει τελειώσει στο Νομικό Συμβούλιο του Κράτους. Το ζητούμενο είναι αν υπάρχει πολιτική βούληση να προχωρήσει. Εγώ δεν σας ζητάω να πείτε τίποτα στον δασάρχη. Ο δασάρχης θα πει μια άποψη, ναι ή όχι. Όταν όμως υπάρχει απόφαση του Νομικού Συμβουλίου του Κράτους η οποία έχει δημοσιευθεί και λέει ότι εκεί δεν προϋπήρχε δάσος, γιατί δεν προχωράει η διαδικασία αυτή; Όσον αφορά το προεδρικό - γιατί ξέρετε πολύ καλά ότι θα καταλήξουμε - μου είχατε πει εσείς ο ίδιος την προηγούμενη φορά, στις 24-11, ότι «το επίσης προσεχές διάστημα αναμένεται και η κατάθεση των σχετικών σχεδίων, μελετών από στρατηγική μελέτη περιβαλλοντολογικών επιπτώσεων» - καταλαβαίνω ότι έχει κατατεθεί αυτή - «ακολούθως θα δρομολογηθεί η διαδικασία της έκδοσης - τα λέτε εσείς - προεδρικού διατάγματος που θα καθορίζει τους όρους ανάπτυξης της έκτασης». Άρα, το μόνο πρόβλημα που μου λέτε τότε είναι το καζίνο. Το προεδρικό διάταγμα δεν είναι εύκολο, κύριε Υπουργέ, εάν μέχρι σήμερα δεν έχετε κάνει καν το γραφείο Ελληνικού, εάν ακόμα στο αμέσως προσεχές διάστημα μου λέτε ότι θα τελειώσουν όλες αυτές οι διαδικασίες. Εγώ κατανοώ όλες τις δυσκολίες, γι' αυτό σας είπα ότι δεν θα μπω σε άλλα θέματα σήμερα. Εγώ σας ρωτώ, όμως, κάτι πολύ καθαρό. Έχουν περάσει εννέα μήνες. Το προεδρικό διάταγμα, κύριε Υπουργέ, όσο και να θέλετε - αν το θέλετε - και να ήσασταν από πάνω για να ολοκληρωθεί, θέλει έξι με επτά μήνες. Όπως το πάτε εσείς, δεν θα προλάβετε ούτε σε ένα χρόνο να ολοκληρωθεί η διαδικασία. Σας ρωτώ ευθέως: Η Κυβέρνηση έχει χρονοδιάγραμμα, ώστε να προχωρήσουν οι διαδικασίες και να παραδοθεί στον επενδυτή, ώστε να δοθούν εβδομήντα χιλιάδες νέες θέσεις εργασίας στους νέους ανθρώπους της χώρας μας; Εσείς ο ίδιος είχατε καταθέσει - και την είχαμε συζητήσει εδώ - τη μελέτη του ΙΟΒΕ, την οποία, απ' ό,τι καταλαβαίνω, κι εσείς στηρίζετε, η οποία έλεγε ότι στον πρώτο χρόνο λειτουργίας θα έχουμε όφελος 2% του ΑΕΠ. Δεν θέλω να το συνδυάσω με τα μέτρα, γιατί είναι κάτι ξεχωριστό και νομίζω ότι αξίζει. Κύριε Υπουργέ, το ζητούμενο πια δεν είναι να τσακωνόμαστε γι' αυτά τα θέματα, αλλά πώς θα βοηθήσει ο ένας τον άλλο για να προχωρήσουμε. Επειδή μάλλον θα κάνουμε ξανά τέσσερις μήνες να τα πούμε, σας ρωτάω κάτι πολύ απλό: Ποιο είναι το χρονοδιάγραμμα παράδοσης του έργου στον επενδυτή, για να ξεκινήσουν οι διαδικασίες; Σας ευχαριστώ πάρα πολύ.
Κύριε Υπουργέ, έχετε το λόγο.
Εγώ σας απαντώ ότι αυστηρό χρονοδιάγραμμα, όταν κάποια πράγματα είναι εκτός του ελέγχου της ελληνικής Κυβέρνησης, δεν μπορεί να υπάρχει. Όταν έχεις ανεξάρτητες αρχές που μπορεί να καθυστερούν για καλούς λόγους, δεν μπορείς να έχεις αυτό το αυστηρό χρονοδιάγραμμα που ζητάτε. Νομίζω ότι είναι πολύ απλό. Αν υπάρχει δέσμευση της Κυβέρνησης να τελειώσει το έργο όσο πιο γρήγορα γίνεται, υπάρχει ακριβώς για τους λόγους που είπατε, για τις θέσεις εργασίας και τη συμβολή που θα έχει στο Ακαθάριστο Εθνικό Προϊόν. Ακριβώς γι' αυτό υπάρχει αυτή η δέσμευση. Γι' αυτό, εκτός από τις δράσεις που σας είπα, έχουμε και τη στελέχωση του γραφείου του Ελληνικού. Από τη Γενική Γραμματεία Δημόσιας Περιουσίας έχουν γίνει οι απαραίτητες ενέργειες, προκειμένου να εντοπιστούν οι ανάγκες στελέχωσης του γραφείου Ελληνικού. Διερευνώνται και οι λοιπές διαδικασίες, ώστε να συμπληρωθεί το ανθρώπινο δυναμικό του εν λόγω γραφείου με ειδικό επιστημονικό προσωπικό, που από κοινού με τους λοιπούς υπαλλήλους του γραφείου θα υποστηρίζει κατά τον πλέον υπεύθυνο και επιστημονικά άρτιο τρόπο την υλοποίηση της επένδυσης στον Μητροπολιτικό Πόλο του Ελληνικού. Γίνονται όλες αυτές οι διεργασίες. Επίσης, νομίζω ότι το θέμα με το δασαρχείο θα λυθεί πάρα πολύ γρήγορα, όπως θα λυθεί και το θέμα με την Αρχαιολογική Υπηρεσία. Άρα, καλά το θέτετε το ζήτημα. Δεν υπάρχει κανένας λόγος να τσακωνόμαστε. Προσπαθούμε να βρούμε τις καλύτερες λύσεις, μερικές που είναι στο χέρι μας, μερικές, όμως, που δεν είναι εντελώς στο χέρι μας. Ευχαριστώ πολύ.
Ευχαριστούμε τον κύριο Υπουργό. Συνεχίζουμε με την έκτη με αριθμό 796/3-5-2017 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, με θέμα: «Αναξιοποίητα παραμένουν ακίνητα για τα οποία το δημόσιο πληρώνει υψηλά ενοίκια». Κύριε Λυκούδη, έχετε τον λόγο.
Κύριε Υπουργέ, θα σας πω κάτι που είπα και στον κ. Πολάκη πριν από δύο ημέρες σε μια άλλη ερώτηση που είχα καταθέσει. Όταν μια ερώτηση κάνει τέσσερις μήνες να απαντηθεί, προφανώς, αν μη τι άλλο, χάνει την αμεσότητά της. Δεν είναι ένα είδος κριτικής αυτό που ασκώ τώρα, διότι ξέρω πάρα πολύ καλά ότι ειδικά εσείς αυτούς τους μήνες είχατε τέτοιο φόρτο εργασίας ώστε θα μπορούσατε να παραλείψετε λίγο την παρουσία σας στον κοινοβουλευτικό έλεγχο. Το λέω, όμως, για να συνεννοηθούμε ότι μερικά από τα στοιχεία που παραθέτω, αν θεωρούνται ότι δεν είναι έτσι όπως τα παραθέτω, είναι καλόπιστα και καλοπροαίρετα κατατεθειμένα, αν και νομίζω ότι δεν έχει αλλάξει τίποτα, κατά τη γνώμη μου. Κύριε Υπουργέ, το πρόβλημα των ακινήτων του δημοσίου που παραμένουν αναξιοποίητα είναι απίστευτο σε αυτή τη χώρα. Μια χώρα χειμαζόμενη, στην κυριολεξία, χαλάει απίστευτα λεφτά, κατασπαταλάει χρήματα, χωρίς να μπορεί να αξιοποιήσει τα στοιχεία για τα οποία σπαταλάει αυτά τα λεφτά. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αντιπροέδρου]] Κύριε Πρόεδρε, θα ήθελα να σας παρακαλέσω ιδιαίτερα να μου δώσετε τη δυνατότητα στην κατάθεση της ερώτησης να επεκταθώ λίγο, διότι ειλικρινά στη δευτερολογία δεν θα χρειαστώ παραπάνω από ένα λεπτό. Κι αν το χρειαστώ. Θέλω να κάνουμε μαζί δύο μικρούς περιπάτους σε δύο ακίνητα του δημοσίου. Ο πρώτος περίπατος θα είναι στο ιστορικό κτήριο στη Λεωφόρο Θηβών, το κτήριο, δηλαδή, της «ΚΕΡΑΝΗΣ». Είχε αρχικά κτιστεί ως αποθήκη καπνοβιομηχανίας. Στη συνέχεια αγοράστηκε για λογαριασμό του ελληνικού δημοσίου, προκειμένου να στεγάσει τις κεντρικές υπηρεσίες του ΥΠΕΧΩΔΕ. Το τίμημά του ήταν 56.628.000 ευρώ. Το σημαντικό πρόβλημα είναι ότι ουδέποτε έγινε η εγκατάσταση των υπηρεσιών του ΥΠΕΧΩΔΕ στο κτήριο κι ενώ έγιναν προσπάθειες να εγκατασταθούν άλλες υπηρεσίες του δημοσίου, το κτήριο παρέμενε για χρόνια κενό μέχρι να μεταβιβαστεί κατά κυριότητα στο ΤΑΙΠΕΔ Από εκεί και πέρα, παραχωρήθηκε για στέγαση των δικαστικών υπηρεσιών του Πειραιά, µε υποχρέωση καταβολής μισθώματος ύψους 3.000.000 ευρώ, αν ολοκληρωνόταν ο διαγωνισμός και παραχωρούνταν το κτήριο σε επενδυτή. Το ακίνητο πουλήθηκε από το ΤΑΙΠΕΔ στην εταιρεία «ΕΘΝΙΚΗ ΠΑΝΓΑΙΑ ΑΕΕΑΠ», µε τη γνωστή μέθοδο, και στη συνέχεια μισθώθηκε για 20 χρόνια µε σκοπό τη στέγαση γενικών κυβερνητικών υπηρεσιών, µε μίσθωμα 2.652.000 ευρώ τον χρόνο. Το Υπουργείο Δικαιοσύνης, Διαφάνειας και Ανθρωπίνων Δικαιωμάτων αποχώρησε από το ακίνητο ενημερώνοντας το Υπουργείο Οικονομικών. Και σήμερα, στον έκτο όροφο του κτηρίου στεγάζεται η Ειδική Γραμματεία Διαχείρισης Ιδιωτικού Χρέους, πληρώνοντας το τίμημα που αντιστοιχεί για την χρήση του ενός ορόφου. Το δημόσιο, όμως, είναι υποχρεωμένο και καταβάλλει κάθε μήνα όλο το ποσό του ενοικίου σε ένα κτήριο που είναι ουσιαστικά κενό. Ένας δεύτερος μικρός περίπατος. Το κτήριο επί της Λεωφόρου Κηφισιάς 39 στον Δήμο Αμαρουσίου, το Κέντρο Γραπτού Τύπου στους Ολυμπιακούς Αγώνες. Το εν λόγω κτήριο ανήκε στην εταιρία «ΟΛΥΜΠΙΑΚΑ ΑΚΙΝΗΤΑ» η οποία έχει συγχωνευτεί με την ΕΤΑΔ. Μετά το πέρας των Ολυμπιακών Αγώνων, η εταιρία «ΟΛΥΜΠΙΑΚΑ ΑΚΙΝΗΤΑ» παραχώρησε το ακίνητο για χρήση, άνευ ανταλλάγματος, στο Υπουργείο Υγείας και Κοινωνικής Αλληλεγγύης. Και στη συνέχεια το ακίνητο πέρασε στην κυριότητα του ΤΑΙΠΕΔ περιήλθε στην εταιρία «EUROBANK PROPERTIES», με τη μέθοδο τη γνωστή, και μισθώθηκε από το δημόσιο για τη στέγαση υπηρεσιών. Σήμερα στο κτήριο στεγάζονται κάποιες υπηρεσίες του ΕΟΠΥΥ - κάποιες υπηρεσίες, κύριε Υπουργέ - , οι οποίες σύντομα θα αποχωρήσουν, ενώ το μεγαλύτερο μέρος του κτηρίου παραμένει κενό και το δημόσιο είναι υποχρεωμένο να πληρώνει το μηνιαίο ενοίκιο το οποίο ανέρχεται σε 300.000 ευρώ, περίπου, δηλαδή 3,5 εκατομμύρια ευρώ τον χρόνο, για ένα κτήριο το οποίο είναι ουσιαστικά κενό. Κύριε Πρόεδρε, κύριε Υπουργέ, εγώ που έψαχνα αυτά τα στοιχεία ειλικρινά σας λέω ότι βρήκα μία εικόνα απίστευτη. Δεν μπορούσα να σκεφτώ ποτέ ότι μπορεί να έχει αυτό το κράτος τέτοια κατασπατάληση χρημάτων, όταν η χώρα βρίσκεται στην κατάσταση που βρίσκεται. Σας ερωτώ εάν υπάρχει κάποια εξήγηση γι' αυτή την έως και σήμερα, παράλογη κατασπατάληση δημοσίου χρήματος, αν υπάρχει κάποιο σχέδιο για καλύτερη, διαφορετική αξιοποίηση των κτηρίων και τι μέτρα πρόκειται να πάρετε για να αξιοποιηθούν τα ήδη υπάρχοντα ακίνητα, ώστε να µην υποχρεώνεται το δημόσιο να µισθώνει νέα κτήρια; Ευχαριστώ, κύριε Πρόεδρε.
Ευχαριστούμε, κύριε Λυκούδη. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ευχαριστώ και τον κύριο συνάδελφο για την κατανόηση για την καθυστέρηση. Δεν νομίζω, όμως, ότι έχουν αλλάξει πολύ τα στοιχεία, όπως λέτε, και δεν νομίζω ότι είναι εκτός θέματος η ερώτηση, επειδή καθυστερήσαμε. Δηλαδή, το πρόβλημα υπάρχει και θα συνεχίζει να μας προβληματίζει. Αυτό που ήθελα να πω είναι ότι κι εγώ, όταν ήμουν μέλος της αντιπολίτευσης, έκανα τέτοια ερωτήματα, αλλά όταν ήρθα στο Υπουργείο, κατάλαβα ότι υπάρχουν αρκετά μεγάλα προβλήματα που πρέπει να αντιμετωπιστούν, για να γίνει η βέλτιστη διαχείριση των πόρων και των κτηρίων. Είναι μία διαδικασία που καθυστερεί για πολλούς λόγους. Πολλά πράγματα που είναι βέλτιστα να πάνε και να είναι στο ίδιο κτήριο έχουν ήδη μισθωτήρια και πρέπει να δεις αν θα έχεις καθαρό όφελος. Σε πολλά πράγματα πρέπει να δεις - αυτό που λένε οι οικονομολόγοι - τις οικονομίες κλίμακας και οικονομίες εύρους, να δεις ότι σωστά, για παράδειγμα στο «ΚΕΡΑΝΗΣ», πάνε αυτά κι αυτά τα Υπουργεία ή αυτές κι αυτές οι υπηρεσίες κι όχι άλλες. Τα λέω αυτά, γιατί σκέφτηκα τώρα, καθώς μιλούσα - αν παρακολουθείτε την αγγλική κωμική σειρά «Ναι, κύριε Υπουργέ» και «Ναι, κύριε Πρωθυπουργέ» - ότι ο γραφειοκράτης πάντα βρίσκει λόγους για να καθυστερήσει τη διαδικασία, αλλά νομίζω ότι είναι αλήθεια. Παρ' όλα αυτά να σας απαντήσω για τις δύο περιπτώσεις που αναφέρετε. Δεν είναι ίδιες, είναι διαφορετικές περιπτώσεις. Στο κτήριο «ΚΕΡΑΝΗΣ» στεγάζεται ήδη η Ειδική Γραμματεία Διαχείρισης Ιδιωτικού Χρέους, ενώ έχει αποφασιστεί η εγκατάσταση της Ανεξάρτητης Αρχής Εξέτασης Προδικαστικών Προσφυγών. Δρομολογείται η μεταστέγαση όλης της Γενικής Γραμματείας Αθλητισμού. Υπάρχει θετική γνωμοδότηση για τη στέγαση του Υπουργείου Μεταναστευτικής Πολιτικής σε όλους τους ορόφους της αριστερής πτέρυγας. Επιπλέον, θα στεγαστεί το πρώτο Γραφείο Ενημέρωσης και Υποστήριξης Δανειοληπτών. Παράλληλα διερευνάται η μετακίνηση του Υπουργείου Μεταναστευτικής Πολιτικής και προς αυτή την κατεύθυνση εργάζονται και τα δύο Υπουργεία. Οι μισθώσεις νέων κτηρίων για τη στέγαση μεγάλων υπηρεσιών, που δεν έχουν τις ειδικές προδιαγραφές, έχουν ουσιαστικά παγώσει, έως ότου γεμίσει το κτήριο της οδού Θηβών. Για το άλλο κτήριο, που είναι στη λεωφόρο Κηφισίας, έχουμε συνεννοηθεί με το Υπουργείο Υγείας να φύγει μία υπηρεσία από εκεί, γιατί χρειάζονται πάρα πολλά έργα γι' αυτό το κτήριο. Σε αυτή την περίπτωση η καθυστέρηση οφείλεται στο ότι αυτό το κτήριο δεν είναι έτοιμο και χρειάζεται και χρήματα για να είναι σε θέση να μπορεί να προσελκύσει διάφορες υπηρεσίες. Είναι, όμως, ένα πρόβλημα που ελπίζω πολύ γρήγορα να το λύσουμε. Ευχαριστώ.
Τον λόγο έχει ο κ. Λυκούδης.
Κύριε Υπουργέ, κατ' αρχάς - και δεν είναι φιλοφρόνηση - σας ευχαριστώ για την ειλικρίνειά σας να δεχτείτε ότι είναι ακριβή τα στοιχεία. Γιατί και εγώ δεν ήρθα εδώ να κάνω αντιπολίτευση. Έναν έλεγχο ήρθα να κάνω, για να δούμε τι θα κάνουμε. Οι ιστορίες αυτές βγάζουν μάτι όσον αφορά την κατασπατάληση των χρημάτων. Θέλω να κάνω μία παρατήρηση. Μιλήσατε για την εγκατάσταση της Ανεξάρτητης Αρχής Εξέτασης Προδικαστικών Προσφυγών στο συγκεκριμένο κτήριο. Κύριε Υπουργέ, αναφέρεστε σε πέντε άτομα. Σκέφτομαι, δηλαδή, πόσο εύκολα μπορούμε να έχουμε την άνεση να λέμε να πάει μία υπηρεσία πέντε ατόμων σε ένα κτήριο και να συνεχίσουμε να πληρώνουμε τα λεφτά που πληρώνουμε μέχρι τώρα για ολόκληρο το κτήριο. Έχω την εντύπωση ότι πρέπει να προσέξουμε πάρα πολύ καλά πώς διαχειριζόμαστε αυτά τα ακίνητα. Δεν είναι ακίνητα κανενός. Είναι ακίνητα του δημοσίου. Θέλω να πω κάτι και με αυτό θα τελειώσω, κύριε Πρόεδρε, γιατί η ειλικρίνεια του κυρίου Υπουργού, που είπε ότι τα στοιχεία είναι ακριβή και κάτι πρέπει να κάνουμε, αφαιρεί και από εμένα τη δυνατότητα ή το δικαίωμα - αν θέλετε - να πω και άλλα. Ξέρετε, πέρυσι ο κ. Αλεξιάδης μίλησε με ιδιαίτερο χιούμορ γι' αυτά τα ζητήματα. Μου άρεσε και γι' αυτό θα σας το διαβάσω, γιατί είναι πραγματικά άξιο ανάγνωσης και για να χαριτολογήσουμε μεταξύ μας. Αναφερόμενος στο κτήριο «ΚΕΡΑΝΗΣ» είχε πει: «Έχει γραφεία Υπουργών που έχουν μετασκευαστεί με πολυτελείς εγκαταστάσεις τα προηγούμενα χρόνια. Επίσης, έχουν γίνει υπερβολικές δαπάνες, για παράδειγμα στο πάρκινγκ, προκειμένου να μεγαλώσουν οι θέσεις στάθμευσης. Υπάρχουν πάρκινγκ στα οποία ανεβαίνει κάποιος στο αυτοκίνητό του πατώντας ένα κουμπί. Μιλάμε για τέτοιου τύπου πολυτέλειες και κατασπατάληση χρημάτων. Τέτοια λεφτά πετάγαμε.». Αποκάλυψε δε - και εδώ είναι το χιούμορ του - ότι υπάρχουν υπηρεσίες που πληρώνουν ενοίκιο ανά υπάλληλο - έκανε αυτό το παιχνίδι αντιστοιχώντας υπάλληλο με ενοίκιο -667 ευρώ, αλλού 704 ευρώ και αλλού 936 ευρώ. Έλεγε τότε ο κ. Αλεξιάδης: «Φαντάζομαι ότι εάν πάμε σε ένα όχι πεντάστερο, αλλά τετράστερο ξενοδοχείο και πούμε πόσα θέλεις τον μήνα, για να φέρουμε τριάντα υπαλλήλους, θα μας ζητήσει λιγότερα και θα έχει και πρωινό.». Το λέω, γιατί είναι ένα χαριτολόγημα που δείχνει, όμως, την απίστευτη κατάσταση στην οποία βρίσκεται σήμερα η υπόθεση των δυο ακινήτων του δημοσίου, σε μία χώρα - επαναλαμβάνω - η οποία υποφέρει οικονομικά. Υπό αυτή την έννοια, κύριε Υπουργέ, θα ήθελα να συνεννοηθούμε ότι πρέπει οπωσδήποτε να προχωρήσετε σε ενέργειες που θα αποκαταστήσουν μια διαφορετική εικόνα σε αυτό το θέμα και που θα πείθουν, εν πάση περιπτώσει, τους απλούς Έλληνες πολίτες ότι, πέρα από τη δική τους προσπάθεια να συμβάλουν στη διέξοδο από την κρίση, και το ελληνικό δημόσιο δεν σκέφτεται ότι έχει κάποιο κορβανά από τον οποίο χαλάει λεφτά όπου θέλει και όταν θέλει. Ευχαριστώ πολύ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Νομίζω ότι ο καλός συνάδελφος βάζει βραχυπρόθεσμα και πιο μεσοπρόθεσμα θέματα. Το βραχυπρόθεσμο θέμα που βάζει αφορά το κτήριο «ΚΕΡΑΝΗΣ». Ο στόχος μας είναι να γεμίσει μέχρι τα Χριστούγεννα. Για αυτό δουλεύουμε. Άρα μπορείτε να μου κάνετε μια ερώτηση τα Χριστούγεννα γι' αυτό. Το μεσοπρόθεσμο ίσως είναι και πιο σοβαρό - γιατί, εντάξει, ένα κτήριο δεν θα μας σώσει - , είναι η στρατηγική της Κυβέρνησης για την επισκόπηση δαπανών για όλο το δημόσιο. Αρχίσαμε φέτος με μερικά πιλοτικά σχέδια για τα Υπουργεία Οικονομίας, Οικονομικών και Πολιτισμού και άλλο ένα, που μου διαφεύγει αυτή τη στιγμή, αλλά πάντως για τέσσερα Υπουργεία. Μέσα στο 2017 θα υπάρχει το spending review, η επισκόπηση των δαπανών, για όλα τα Υπουργεία. Για αυτό νομίζω να μπορούμε να πείσουμε τον ελληνικό λαό στο τέλος του 2017. Τέτοιες σπατάλες δεν είναι μόνο για κτήρια, αλλά υπάρχουν και σπατάλες στο πώς γίνονται οι παραγγελίες για computers, πώς γίνονται οι συμβάσεις με τηλεφωνικές εταιρείες, υπάρχει μια γκάμα σπαταλών που πρέπει να τις εξετάσουμε. Ιδιαίτερα αυτό θα μας επιτρέψει να βρούμε πόρους για κοινωνικές δαπάνες και άλλες προτεραιότητες της Κυβέρνησης και της ελληνικής κοινωνίας. Σας έχω πει και άλλη φορά, νομίζω το έχουμε συζητήσει, αυτή τη δυνατότητα την έχουμε γιατί στους στόχους που βάζουν οι δανειστές δεν μετράνε τα λεγόμενα «μη παραμετρικά μέτρα». Άρα, όταν λένε για τους στόχους ότι πρέπει να φτάσουμε το 1,75% φέτος, το 3,5%, ό,τι κερδίσουμε από τη φοροδιαφυγή ή στη συγκεκριμένη δική μας περίπτωση από τις δαπάνες είναι κέρδος. Άρα είναι κέρδος για την Κυβέρνηση και πιο σημαντικό απ' όλα είναι κέρδος για την κοινωνία και την οικονομία. Άρα λέω ότι είναι σημαντική η ερώτησή σας και είναι ένα παράδειγμα από μια γενικότερη κατάσταση που πρέπει να αντιμετωπίσουμε. Ευχαριστώ πολύ.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που διοργανώνει το Ίδρυμα της Βουλής, δεκαεπτά μαθητές και μαθήτριες και δύο εκπαιδευτικοί συνοδοί από το 38ο Δημοτικό Σχολείο Περιστερίου. Η Βουλής τούς καλωσορίζει. [[Χειροκροτήματα απ' όλες τις πτέρυγες της Βουλής]] Συνεχίζουμε με την ένατη με αριθμό 641/21-3-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής». Τον λόγο έχει ο κ. Κατσώτης.
Ευχαριστώ, κύριε Πρόεδρε. Κύριε Υπουργέ, κατ' αρχάς θα θέλαμε να χαιρετίσουμε, με αφορμή τη συζήτηση, τους εργαζόμενους δεκάδων σωματείων και τους συνταξιούχους, που από το πρωί προχώρησαν σε συμβολικό αποκλεισμό του Υπουργείου Οικονομικών, εκφράζοντας έτσι την οργή τους, την αντίθεσή τους και την απόφασή τους να δυναμώσουν τους αγώνες για την ανατροπή αυτής της πολιτικής. Οι εργαζόμενοι, οι συνταξιούχοι, οι αυτοαπασχολούμενοι, οι φτωχοί αγρότες δεν έχουν άλλον δρόμο από την αδιάλλακτη πάλη ενάντια στη νέα συμφωνία - ληστεία, ενάντια στο τέταρτο μνημόνιο, για να μην περάσει η νέα επέλαση στη ζωή τους. «Τα μέτρα και τα αντίμετρα τσακίζουν τη ζωή μας, αγώνας, ρήξη, ανατροπή η μόνη επιλογή μας.». Αυτό φωνάζουνε, κύριε Υπουργέ, από το πρωί. Καλούμε με αφορμή, λοιπόν, τη συζήτηση όλη την εργατική τάξη σε καθολική συμμετοχή στην εικοσιτετράωρη απεργία στις 17 Μάη και σε κάθε άλλη δραστηριότητα των συνδικάτων ενάντια στη νέα συμφωνία, που ληστεύει τον λαό. Κύριε Υπουργέ, η ερώτηση αυτή κατατέθηκε στις αρχές του Μάρτη. Μέχρι τώρα, βέβαια, το περιεχόμενό της έχει αλλάξει, γιατί έχει προχωρήσει η διαδικασία με την πώληση της «Εθνικής Ασφαλιστικής». Είναι γνωστό, από τότε έχουν γραφτεί πολλά, για πολλά funds τα οποία έχουν εκδηλώσει ενδιαφέρον. Γράφεται ότι στις 4 Απρίλη κατέθεσαν δεσμευτικές οικονομικές προσφορές ενδιαφερόμενοι, μιλούν για τέσσερις ενδιαφερόμενους. Βέβαια τα δημοσιεύματα που υπάρχουν από τότε μέχρι τώρα είναι αρκετά σε σχέση με τη διαδικασία πώλησης της «Εθνικής Ασφαλιστικής» και τη συμβολή εδώ του ελληνικού δημοσίου και της Κυβέρνησης. Τα ερωτήματα που έχουμε καταθέσει, κύριε Υπουργέ, και θέλουν απάντηση είναι να μας πείτε ποιος είναι ο σχεδιασμός της Κυβέρνησης για το μέλλον της «Εθνικής Ασφαλιστικής», τι μέτρα θα πάρει η Κυβέρνηση σε ενδεχόμενη πώληση της εταιρείας, ώστε να εξασφαλιστούν οι θέσεις εργασίας και τα εργασιακά δικαιώματα των εργαζομένων της εταιρείας και αν θα ικανοποιήσει το δίκαιο αίτημα τόσο των εργαζομένων, μέσω εταιρειών ενοικίασης προσωπικού, όσο και όλων των εργαζόμενων στις γραμματείες του εξωτερικού δικτύου πωλήσεων για απευθείας πρόσληψη στην «Εθνική Ασφαλιστική», ώστε να μπορούν με καλύτερους όρους να δώσουν τη μάχη για διατήρηση των θέσεων εργασίας τους. Είναι ερωτήματα που περιμένουν οι εργαζόμενοι τις δικές σας απαντήσεις για αυτό το σοβαρό ζήτημα.
Κύριε Υπουργέ, έχετε τον λόγο.
Ευχαριστώ, κύριε Πρόεδρε, και πάλι. Αυτό το θέμα, όπως ξέρετε, δεν έχει σχέση με το μνημόνιο, αλλά έχει σχέση με τις ανακεφαλαιοποιήσεις των τραπεζών, που η θέση της Διεύθυνσης Ανταγωνισμού της Ευρωπαϊκής Ένωσης είναι ότι από τη στιγμή που μια τράπεζα παίρνει κρατική βοήθεια, έχει ένα αβαντάζ σε σχέση με τους ανταγωνιστές της, έχει δηλαδή κάποιο πλεονέκτημα. Σε αυτή την περίπτωση, από το 2014, δηλαδή πριν από εμάς, υπήρχε σχέδιο αναδιάρθρωσης της Εθνικής Τράπεζας που είχε μέσα και την πώληση της «Εθνικής Ασφαλιστικής». Εμείς θεωρούσαμε ότι αυτό το σχέδιο δεν ήταν καλό, ότι δεν έπρεπε να πωληθεί η «Εθνική Ασφαλιστική». Έχω στείλει και επιστολή στην κ. Βεστάγκερ, όπου εξηγούσα, όπως είχε εξηγήσει και η ίδια η Εθνική Τράπεζα, τους λόγους που αδικείται η Εθνική Τράπεζα αν αναγκαστεί να πουλήσει αυτή τη θυγατρική και δεν μπορέσαμε να πείσουμε τη Διεύθυνση Ανταγωνισμού της Ευρωπαϊκής Ένωσης για το δίκαιο του αιτήματός μας, ούτε εμείς ούτε η Εθνική Τράπεζα. Εμείς, τώρα, για το σημαντικό θέμα των εργασιακών σχέσεων, όπως ξέρετε, δεν μπορούμε να κάνουμε άμεση παρέμβαση. Αυτό που πρέπει να σας πω είναι ότι σε αυτή την περίπτωση δεν ανησυχώ ιδιαιτέρως. Ξέρετε, όταν αγοράζει κάποιος μια εταιρεία, οι δύο ακραίες περιπτώσεις είναι ότι αγοράζεις μια εταιρεία που δεν πάει καλά και νομίζεις ότι με αναδιαρθρώσεις μπορείς να την καλυτερεύσεις - και εκεί όντως κινδυνεύουν εργαζόμενοι και εργαζόμενες - και η άλλη περίπτωση, το άλλο άκρο - και το λέω «άκρο», γιατί προφανώς υπάρχουν και ενδιάμεσες περιπτώσεις - , είναι οι επιχειρήσεις αυτές που πάνε πολύ καλά και θέλει να τις εντάξει ένας όμιλος στον δικό του σχεδιασμό. Η «Εθνική Ασφαλιστική» είναι επιτυχημένη εταιρεία. Οι εργαζόμενοι, δηλαδή, είναι μέρος των στοιχείων που ο αγοραστής θα θέλει ακριβώς να κρατήσει. Δεν είναι αποτυχημένη επιχείρηση. Έχει πάει πάρα πολύ καλά. Άρα δεν ανησυχώ ιδιαιτέρως για το ότι θα έχουμε απολύσεις και αναδιαρθρώσεις σε αυτή την περίπτωση. Γενικώς ανησυχώ στις αναδιαρθρώσεις και γι' αυτό η ελληνική Κυβέρνηση έχει κάνει πολύ μεγάλες προσπάθειες για τη νομοθεσία, έχουμε διαπραγματευτεί την επιστροφή των συλλογικών συμβάσεων, ακριβώς για να ενισχυθεί ο ρόλος των εργαζομένων. Πιο σημαντικός, όμως, νομίζω ότι είναι ο ρόλος του ΣΕΠΕ, που αυτή τη στιγμή η Επιθεώρηση Εργασίας δουλεύει με πολύ σοβαρό τρόπο και πρέπει και εσείς και οι εργαζόμενοι και οι εργαζόμενες να αναγνωρίσετε ότι τον τελευταίο καιρό και πρόστιμα έχουν πέσει και έχει γίνει για πρώτη φορά για πάρα πολλά χρόνια μια ουσιαστική και σημαντικότατη παρέμβαση στις εργασιακές σχέσεις, για να προστατευθούν οι εργαζόμενοι και οι εργαζόμενες από εργοδοτικές πράξεις που θίγουν τα συμφέροντά τους.
Κύριε Κατσώτη, έχετε τον λόγο για τη δευτερολογία σας.
Κύριε Υπουργέ, όντως έχει γίνει σημαντική παρέμβαση στο θέμα των εργασιακών σχέσεων, αλλά σε ποια κατεύθυνση; Στην κατεύθυνση δυστυχώς της εργασιακής ζούγκλας. Είναι γνωστά τα στοιχεία, και της «ΕΡΓΑΝΗΣ», οι προσλήψεις είναι με σχέσεις εργασίας ορισμένου χρόνου, με εκ περιτροπής εργασία, αδυνατίζει ή μάλλον καταργείται η σταθερή και μόνιμη δουλειά και στη θέση της προσλαμβάνονται τέτοιοι εργαζόμενοι. Εδώ, στην «Εθνική Ασφαλιστική», έχουμε ενοικιαζόμενους εργαζόμενους. Το ξέρετε πολύ καλά. Είναι ενοικιαζόμενοι από εταιρείες, ενοικιαζόμενοι εργαζόμενοι, κύριε Υπουργέ. Τι είναι, λοιπόν; Αυτό δεν μοιάζει με ένα σύγχρονο δουλεμπόριο; Αυτό είναι ένα αίτημα των εργαζομένων να είναι μισθωτοί της «Εθνικής Ασφαλιστικής» και όχι να είναι ενοικιαζόμενοι, αλλά αυτό το καθεστώς εσείς το διατηρείτε και το συνεχίζετε. Κύριε Υπουργέ, εσείς σαν Κυβέρνηση, σαν κόμμα, σαν αντιπολίτευση, μοιράζατε υποσχέσεις ότι θα αποτρέψετε κάθε σχέδιο πώλησης της «Εθνικής Ασφαλιστικής» και έρχεστε σήμερα και ολοκληρώνετε αυτό το έγκλημα, όπως το χαρακτηρίζατε τότε. Κοροϊδεύετε δε και τους εργαζόμενους. Πάνε οι εργαζόμενοι στον ΣΥΡΙΖΑ, τους λέει ο Γραμματέας του ΣΥΡΙΖΑ κ. Ρήγας ότι διαφωνεί ριζικά με την πώληση και ότι εδώ κάνει επιτροπή που θα πάει στη διοίκηση της ΕΤΕ, θα συναντηθεί μαζί σας, θα παλέψει να μην προχωρήσει η πώληση της «Εθνικής Ασφαλιστικής». Βγάζει ανακοίνωση η Νομαρχιακή Επιτροπή Χρηματοπιστωτικού Τομέα του ΣΥΡΙΖΑ, όταν πάνε οι εργαζόμενοι, επίσης, προς στην ίδια κατεύθυνση και η νομαρχιακή επιτροπή εξαπατά τους εργαζόμενους ότι στηρίζει δήθεν τη μη πώληση της «Εθνικής Ασφαλιστικής» και τη διατήρηση των δικαιωμάτων των εργαζομένων. Πείτε μου, κύριε Υπουργέ, μία εταιρεία η οποία έχει ιδιωτικοποιηθεί και οι εργασιακές σχέσεις δεν έχουν χειροτερεύσει. Πείτε μας μία εταιρεία που έχει ιδιωτικοποιηθεί και δεν έχουν απολυθεί οι εργαζόμενοι. Τι υπόσχεστε στους εργαζόμενους; Ότι δεν θα υπάρξει απόλυση; Μα, θα έρθει ο ιδιώτης και δεν θα κάνει απολύσεις, δεν θα κάνει τις αναδιαρθρώσεις του; Δεν θα μειώσει την τιμή της εργατικής δύναμης, το λεγόμενο κόστος εργασίας; Αυτό κάνει κατ' αρχάς ο όποιος ιδιώτης. Εν πάση περιπτώσει, εμείς καλούμε τους εργαζόμενους να μην εξαπατούνται, ούτε να στηρίζονται σε τέτοιες δεσμεύσεις που είναι έπεα πτερόεντα, είτε του Γραμματέα του ΣΥΡΙΖΑ είτε της νομαρχιακής επιτροπής είτε αυτών που λέτε εσείς σήμερα για τις εργασιακές σχέσεις και να αγωνιστούν μαζί με όλο κίνημα ενάντια σε αυτή την πολιτική, η οποία πραγματικά τσακίζει τη ζωή όλων των εργαζομένων, όλου του λαού και δεν είναι μόνο οι ιδιωτικοποιήσεις, οι οποίες διαδέχονται η μία την άλλη. Μπροστά μας έχουμε το νέο μνημόνιο που θα φέρετε σε λίγες ημέρες, αν όχι σήμερα ή αύριο - πότε θα το καταθέσετε - που εκεί θα δούμε και την ολοκλήρωση όλων αυτών που λέγατε παλιά για την ΕΥΔΑΠ, τώρα όμως θα την έχετε μέσα, τη ΔΕΗ κ.λπ., πέρα από όλα τα άλλα μέτρα, τα οποία τσακίζουν τη ζωή των εργαζομένων και του λαού. Περιμένουν, βέβαια, τις απαντήσεις οι εργαζόμενοι, αλλά η απάντηση θα δοθεί στον δρόμο του αγώνα, σε αυτή τη γραμμή της ρήξης και της ανατροπής αυτής της πολιτικής.
Ο κύριος Υπουργός έχει τον λόγο.
Αυτό που θέλω να τονίσω είναι ότι υπάρχει μία σημαντική διαφορά, όσον αφορά το επίπεδο που είμαστε και ποια είναι η τάση. Στο επίπεδο που είμαστε, έχετε απόλυτο δίκιο ότι οι εργασιακές σχέσεις στην Ελλάδα είναι σε πολύ κακή κατάσταση. Μετά από το μνημόνιο και πριν από το μνημόνιο η τάση του νεοφιλελευθερισμού ήταν στην απορρύθμιση, ήταν να μειωθεί η δύναμη των εργαζομένων. Δεν υπάρχει καμμία διαφωνία όσον αφορά αυτό. Το ζήτημα είναι, αν η τάση που βλέπουμε και με τις ενέργειες της Κυβέρνησης είναι ή δεν είναι σε καλή κατεύθυνση . Αν δείτε τα τελευταία στοιχεία της «ΕΡΓΑΝΗΣ» που έχουν βγει τώρα, όχι μόνο έχουμε το καλύτερο αποτέλεσμα, εδώ και πάρα πολλά χρόνια, σε καθαρές θέσεις εργασίας - αυτό βγάζει η «ΕΡΓΑΝΗ», δηλαδή πόσοι απολύθηκαν ή πόσες προσλήψεις έχουμε, ποιος είναι ο καθαρός αριθμός - αλλά υπήρχε ένας μεγάλος καθαρός αριθμός υπέρ της απασχόλησης. Το πιο σημαντικό, όμως, σε σχέση με αυτό είναι ότι πάρα πολλές θέσεις από αυτές - πάνω από το 50% - ήταν μόνιμες και όχι ευκαιριακές θέσεις. Άρα υπάρχει μία κατάσταση που καλυτερεύει το φαινόμενο που εσείς σωστά περιγράψατε. Αυτό είναι το πρώτο. Το δεύτερο, όμως, που με στενοχωρεί λίγο περισσότερο είναι ότι άλλο θέμα είναι το να κάνετε κριτική και άλλο θέμα είναι το να μην αναγνωρίζετε. Εγώ, δηλαδή, σας έβαλα το θέμα της ΣΕΠΕ, σας έβαλα το θέμα του μεγάλου προστίμου που είχαμε πρόσφατα σε μεγάλη εταιρεία και αυτό ήθελα να το χαιρετίσετε. Δηλαδή, θα ήθελα να χαιρετήσετε ότι η ΣΕΠΕ τους τελευταίους έξι με οκτώ μήνες δουλεύει με διαφορετικό τρόπο απ' ό,τι δούλευε πριν και πραγματικά κάνει παρεμβάσεις στον ιδιωτικό τομέα για να επιβάλει κάπως καλύτερες συνθήκες εργασίας. Αυτό έχει σημασία να το αναγνωρίσετε, με όλη τη δυνατότητα να κάνετε κριτική σε άλλα θέματα. Τέλος, για την «Εθνική Ασφαλιστική» νομίζω ότι καταλαβαίνετε ότι δεν είναι δική μας εταιρεία, ώστε να μπορούμε να κάνουμε κάτι. Εμείς πρέπει να παρέμβουμε μέσα σε ένα συγκεκριμένο πλαίσιο. Η Διεύθυνση Ανταγωνισμού της Ευρωπαϊκής Ένωσης έχει αυτόν τον γενικό κανόνα, σύμφωνα με τον οποίον εταιρεία που έχει πάρει κρατική βοήθεια πρέπει, κατά κάποιον τρόπο, να «τιμωρηθεί» και να χάσει κάποια στοιχεία, γιατί αλλιώς έχει ένα πλεονέκτημα. Μέσα σε αυτό το πλαίσιο νομίζω ότι είστε λίγο παραπάνω απαισιόδοξος απ' ό,τι πρέπει στη συγκεκριμένη περίπτωση, διότι οι εργαζόμενοι και οι εργαζόμενες στην «Εθνική Ασφαλιστική» είναι ένας από τους λόγους που υπάρχει τόσο μεγάλο ενδιαφέρον του ιδιωτικού τομέα, γιατί είναι πολύ πετυχημένη. Ευχαριστώ πολύ.
Πώς διασφαλίζονται;
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, ενενήντα επτά μαθήτριες και μαθητές και δύο εκπαιδευτικοί συνοδοί από το 130ο Δημοτικό Σχολείο Αθήνας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κυρίες και κύριοι συνάδελφοι, ο Βουλευτής κ. Θεοχάρης (Χάρης) Θεοχάρης ζητεί άδεια μονοήμερης απουσίας στο εξωτερικό στις 12 Μαΐου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Θα συνεχίσουμε με την ενδέκατη με αριθμό 696/4-4-2017 δεύτερου κύκλου επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Οικονομικών, με θέμα: «είναι έτοιμη η εθνική οικονομία για μια ενδεχόμενη κατάρρευση της Ευρωζώνης;». Κύριε Χατζησάββα, έχετε τον λόγο.
Κύριε Υπουργέ, έχει περάσει πάνω από ένας μήνας από την ημερομηνία που κατέθεσα πρώτη φορά αυτή την ερώτηση. Όμως, οι εξελίξεις με το τέταρτο μνημόνιο που έχετε φέρει και τα αντιλαϊκά μέτρα την κάνουν ακόμα πιο επίκαιρη. Θα έλεγα ότι όσο περνάει ο καιρός, ακόμα και μετά απ' αυτό το μνημόνιο, θα γίνεται συνεχώς και πιο επίκαιρη, γιατί πληθαίνουν ολοένα και περισσότερο σε διεθνές επίπεδο οι απόψεις οικονομικών και κρατικών παραγόντων και φορέων σχετικά με ενδεχόμενη κατάρρευση της Ευρωζώνης, αλλά και της ίδιας της Ευρωπαϊκής Ένωσης. Δεν αναφέρομαι μόνο σε εχθρούς της Ευρωπαϊκής Ένωσης και από την Αμερική και από την Ευρώπη, αλλά μιλάω ακόμη και για το «BLOOMBERG», που διάβασα τρία σενάρια πιθανής κατάρρευσης της Ευρωζώνης. Δυστυχώς και τα τρία έχουν την Ελλάδα και τη θεωρούν ότι θα είναι η χώρα η οποία θα πληγεί περισσότερο απ' όλες τις υπόλοιπες σε περίπτωση κατάρρευσης της Ευρωζώνης. Η έλευση αυτού του ενδεχομένου θα έχει τεράστιες οικονομικές συνέπειες, λοιπόν, σε όλη την υφήλιο, αλλά κυρίως στην Ελλάδα και σας ερωτώ: Με ποιες ενέργειες θα αντιμετωπίσει η Ελλάδα ενδεχόμενη κατάρρευση της Ευρωζώνης και πώς θα ικανοποιήσει τις άμεσες απαιτήσεις της σε βασικά είδη πρώτης ανάγκης στους τομείς ενέργειας, τροφίμων και καυσίμων, δεδομένου του ισοζυγίου, που έχει αλλάξει σε σχέση με εισαγωγές και εξαγωγές τις τελευταίες δεκαετίες; Σε περίπτωση διάλυσης της Ευρωζώνης και της Ευρωπαϊκής Ένωσης την επόμενη μέρα σε ποιον στρατηγικό, οικονομικό άξονα θα κινηθεί η εθνική οικονομία και από ποιους πόρους θα αντλήσει τις δυνάμεις της για να επιβιώσει και να αναπτυχθεί; Θα συνταχθεί με τις Ηνωμένες Πολιτείες Αμερικής, θα πάει προς τη Ρωσία ή ίσως σε μια νέα λατινική νομισματική - οικονομική ένωση;
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Η πιο ειλικρινής απάντηση στο ερώτημα: «Πόσο έτοιμη είναι η ελληνική Κυβέρνηση για μια κατάρρευση της Ευρωζώνης;» είναι η ίδια απάντηση στο ερώτημα: «Πόσο έτοιμες είναι όλες οι οικονομίες της Ευρωπαϊκής Ένωσης, της Ευρωζώνης να αντιμετωπίσουν μια διάλυση της Ευρωζώνης;». Η απάντηση είναι «όχι πολύ», γιατί θα είναι πολύ μεγάλη η κρίση, θα δημιουργήσει πάρα πολλά προβλήματα. Βεβαίως, κάθε χώρα - και η Ελλάδα - έχει διάφορα σχέδια για κρίσεις τέτοιου τύπου από πόλεμο μέχρι οτιδήποτε άλλο μπορείτε να φανταστείτε. Όμως, επειδή ακριβώς είναι πολύ σοβαρές οι επιπτώσεις μιας διάλυσης της Ευρωζώνης, εμείς παλεύουμε για να διασωθεί. Δέχομαι την υπόθεση της ερώτησής σας ότι κινδυνεύει η Ευρωζώνη, ότι δεν πάει πολύ καλά. Φέτος οι οικονομίες πηγαίνουν λίγο καλύτερα, αλλά αυτό δεν αλλάζει τη βασική υπόθεση στην ερώτηση ότι κινδυνεύει η Ευρωζώνη. Και κατά τη δική μου άποψη, κινδυνεύει η Ευρωζώνη, ακριβώς επειδή δεν αντιμετωπίζει σοβαρά εδώ και καιρό τα προβλήματα των μεσαίων και κατώτερων τάξεων. Δηλαδή, είναι μια Ευρώπη που έχει πολύ μεγάλο έλλειμμα στη δημοκρατία, έχει πολύ μεγάλο έλλειμμα στο να ακούσει αυτά τα αιτήματα των εργαζομένων και των μεσαίων στρωμάτων, δεν τα ενσωματώνει. Και όσο υπάρχει η αίσθηση αυτών των στρωμάτων ότι αυτά τα ίδια πλήρωσαν την κρίση και δεν θα συμμετέχουν σε οποιαδήποτε ανάκαμψη, νομίζω ότι είναι πολύ ευάλωτη η Ευρωζώνη. Τα καλά νέα είναι ότι αυτή η συζήτηση στην Ευρώπη τώρα έχει αρχίσει. Όταν πρωτομπήκα εγώ στο Eurogroup πριν από δύο χρόνια σχεδόν, αυτά τα θέματα δεν συζητιούνταν καθόλου. Δηλαδή, υπήρχαν πολλοί και πολλές που είχαν το κεφάλι τους στην άμμο και θεωρούσαν ότι υπήρχε μόνο θέμα Ελλάδας, ότι υπήρχε μόνο θέμα Grexit. Τώρα, από ό,τι βλέπετε, γίνεται μια έντονη συζήτηση με πολλές διαφοροποιήσεις. Θα είδατε την αντιμετώπιση της ιδέας του Μακρόν να συγκεντροποιηθούν οι επενδυτικές δαπάνες και να υπάρχει μια αναδιανομή αναφορικά με το τι βάζεις και τι παίρνεις σε σχέση με την ανάγκη, θα είδατε τις αντιδράσεις της Γερμανίας και την υποστήριξη του Σουλτς σε αυτή την πρόταση. Άρα νομίζω ότι η καλύτερη προετοιμασία είναι να αποφύγουμε αυτό το γεγονός και να δημιουργήσουμε τις συνθήκες μιας Ευρώπης που αντιμετωπίζει αυτά τα προβλήματα, που σας είπα.
Ορίστε, κύριε Χατζησάββα, έχετε τον λόγο.
Κατ' αρχάς, είναι λίγο περίεργη η θέση μου να κάνω αυτές τις ερωτήσεις σε μια αριστερή Κυβέρνηση, ενώ εδώ και δεκαετίες εμείς έχουμε τις ίδιες θέσεις απέναντι στην Ευρωζώνη και στο ευρώ. Αυτές οι ερωτήσεις ήταν κυρίως απέναντι σε δεξιές κυβερνήσεις. Τελικά, οι αριστεροί πολέμιοι της Ευρωζώνης και του ευρώ αποδεικνύονται οι καλύτεροι θεματοφύλακες και υπερασπιστές του. Βέβαια, δεν μιλάω για ένα πιθανό σενάριο, στο οποίο, όπως λέτε τώρα εσείς, όλοι θα έχουν ένα πρόβλημα. Μιλάω για ένα σενάριο, το οποίο χρηματοδοτείται και χωρίζει σε δύο πλευρές την Ευρώπη, στους ευρωσκεπτικιστές και στους υπέρμαχους του ευρώ. Εγώ δεν μιλάω για μια περίπτωση που η Ελλάδα θα αποφασίσει να φύγει από το ευρώ ή που θα αποφασίσουν να μας διώξουν από το ευρώ. Εγώ μιλάω για την περίπτωση που η Ελλάδα θα θέλει με τις μνημονιακές κυβερνήσεις να μείνει στην Ευρωζώνη, οι Ευρωπαίοι θα θέλουν την Ελλάδα στο ευρώ, αλλά μια μέρα δεν θα υπάρχει ευρώ. Τώρα, όμως, το θέμα είναι ότι αυτό έχει ξαναγίνει στο παρελθόν. Στο παρελθόν υπήρχε η λατινική νομισματική ένωση, όπου η Γαλλία είχε επιβάλει το φράγκο. Και κάποια στιγμή που κατάλαβε ότι δεν βγαίνει και δεν τη συμφέρει, αποχώρησε, αφήνοντας την Ελλάδα να πτωχεύσει. Εάν αυτή τη στιγμή γίνει αυτό, εγώ δεν μπορώ να περιμένω από εσάς ως Υπουργός να μου πείτε απλά ότι έχετε και εσείς αυτή την ανησυχία, ότι δεν είμαστε έτοιμοι, ότι κανείς δεν είναι έτοιμος. Αν υπάρχει κάποιο σχέδιο, περιμένω να μας το πείτε, γιατί πλέον έχουμε καταλάβει ότι αυτή η σκληρή κλειδωμένη ισοτιμία με το ευρώ εξυπηρετεί μόνο βαριές βιομηχανίες, όπως η Γερμανία. Τι θα κάνουν; Συνέχεια θα ανοίγουν μεγαλύτερη τρύπα σε αυτό το κόσκινο, που αποστραγγίζει οικονομικά όλα τα λαϊκά στρώματα; Θα συνεχιστεί η τακτική που είχε ο Βαρουφάκης και ο Λαπαβίτσας; Είτε σας αρέσει είτε όχι, αυτοί είχαν στα χέρια τους τη μοίρα της Ελλάδος για αρκετούς μήνες επί κυβερνήσεώς σας, οι οποίοι μιλούσαν για εθνικό νόμισμα, για σχέδιο επιστροφής στη δραχμή, αλλά ήταν σαν να έπαιζαν πόκερ με ανοιχτά χαρτιά και να έκαναν και μπλόφα από πάνω, γιατί όλοι στην Ευρώπη ήξεραν ότι η Ελλάδα δεν είναι έτοιμη για κάτι τέτοιο, είτε για οικειοθελή αποχώρηση είτε για κατάρρευση του ευρώ. Διότι εάν δεν υπάρχει πρωτογενής τομέας, δεν μπορεί να υπάρξει ανεξαρτησία ούτε οικονομική ούτε εθνική. [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Αν υπάρχει κάποιο σχέδιο, έστω και μικρό, έστω και στο μυαλό σας, θα πρέπει να μας το πείτε, γιατί ο κόσμος δεν μπορεί να βασιστεί στο ότι όλοι θα αντιμετωπίσουν το ίδιο πρόβλημα. Ήλπιζα τουλάχιστον, μετά από δύο μνημόνια της Κυβέρνησής σας ΣΥΡΙΖΑ - ΑΝΕΛ και μετά από τόσα αντιλαϊκά μέτρα που έχουν έρθει, μετά από εκποίηση δημόσιας περιουσίας, να έχετε καταλάβει ότι τα μνημόνια δεν σκίζονται ούτε με ζουρνάδες ούτε με νταούλια! Για να μπορέσουμε να σκίσουμε τα μνημόνια, θα πρέπει επιτέλους να καταλάβουμε ότι οι αγρότες θα πρέπει να ξανακαλλιεργήσουν τη γη τους, οι εργάτες κατ' αρχάς να έχουν εργασία αλλά και ανθρώπινες συνθήκες εργασίας και οι ελεύθεροι επαγγελματίες να μην αντιμετωπίζουν ένα κράτος - δυνάστη και διώκτη, να μπορούν να ανοίγουν τα μαγαζιά τους και να μην τα κλείνουν κάθε μέρα.
Κύριε Υπουργέ, ορίστε, έχετε τον λόγο.
Θέλω να κάνω δύο σχόλια, γιατί νομίζω ότι στα πιο πολλά απάντησα, όσον αφορά την προετοιμασία που έχουμε κάνει για διάφορες ενδεχόμενες κρίσεις. Το πρώτο σχόλιο έχει να κάνει με το Grexit. Θέση μας και θέση δική μου ως οικονομολόγος είναι ότι, εάν μια χώρα - όποια χώρα και εάν είναι αυτή - φύγει από την Ευρωζώνη, η Ευρωζώνη θα έχει τεράστιο πρόβλημα. Και για να το καταλάβει αυτό κάποιος, πρέπει να κατανοήσει τι είναι η Νομισματική Ένωση, τι είναι η Ευρωζώνη. Η Νομισματική Ένωση είναι μια αμετάκλητη υπόσχεση ότι καμμία χώρα δεν θα κάνει υποτίμηση. Άρα δεν είναι ένα σύστημα σταθερών συναλλαγματικών ισοτιμιών, στο οποίο ανά πάσα στιγμή μία χώρα μπορεί να αποφασίσει ότι θα κάνει υποτίμηση. Η νομισματική ένωση είναι διαφορετική, γιατί λέει ότι ποτέ δεν θα γίνει αυτή η υποτίμηση. Από τη στιγμή που θα γίνει, η Νομισματική Ένωση μετατρέπεται σε ένα σύστημα σταθερών συναλλαγματικών ισοτιμιών και άρα είναι πολύ ευάλωτη σε κρίσεις. Όπως υπονοήσατε, σε όλες τις προηγούμενες κρίσεις, από την αρχή του χρυσού μέχρι διάφορες νομισματικές ενώσεις στη Λατινική Αμερική, κάθε φορά που υπήρχε μεγάλη κρίση ήταν ευάλωτο το σύστημα σταθερών συναλλαγματικών ισοτιμιών, όπως το νομισματικό σύστημα της Ευρώπης στη δεκαετία του '90. Γι' αυτό εμείς παλεύουμε να μη φτάσουμε εκεί. Αναφερθήκατε στους πολέμιους της Ευρωπαϊκής Ένωσης, που τώρα έχουν γίνει οι καλύτεροι υποστηρικτές. Πρέπει να σας πω ότι εγώ ποτέ δεν ήμουν πολέμιος της Ευρωπαϊκής Ένωσης. Ήμουν πάντα σε κόμμα που ήταν φιλοευρωπαϊκό. Είμαι υπέρ του να μη διαλυθεί η Ευρωζώνη για πολλούς λόγους, εκ των οποίων ο βασικός είναι ότι αν διαλυθεί η Ευρωπαϊκή Ένωση, ωφελημένοι δεν θα είναι οι εργαζόμενοι και οι εργαζόμενες, που είπα πριν, δεν θα είναι τα κατώτερα ή μεσαία στρώματα, θα είναι οι δυνάμεις του εθνικισμού, του ακραίου δεξιού λαϊκισμού και θα υπάρξει ο κίνδυνος να επιστρέψουμε στη δεκαετία του '30. Ξέρω ότι είναι κάτι που εσείς το εύχεστε και νομίζω ότι θα δεχθείτε πολύ καλά ότι εγώ δεν το εύχομαι καθόλου. Ευχαριστώ πολύ.
Συνεχίζουμε με τη δέκατη με αριθμό 773/27-4-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με την ιδιωτικοποίηση της Ελληνικής Βιομηχανίας Οχημάτων (ΕΛΒΟ). Κύριε Σαρίδη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, η Ελληνική Βιομηχανία Οχημάτων, παρά τα χρόνια οικονομικά της προβλήματα, παραμένει ένας σημαντικός παράγοντας του εθνικού αμυντικού σχεδιασμού, τόσο μέσω της τεχνογνωσίας και της εμπειρίας του ανθρώπινου δυναμικού, που διαθέτει, όσο και μέσω της ύπαρξης προηγμένου εξοπλισμού και εγκαταστάσεων, τα οποία ανήκουν σε ελληνικά χέρια. Αναγνωρίζοντας αυτά, κυβερνητικά στελέχη και κυβερνητικοί παράγοντες κατά τα δύο χρόνια που έχουν περάσει διαβεβαίωναν πως η ΕΛΒΟ σχεδιάζεται να εξυγιανθεί μέσω της επιτυχούς λειτουργίας της και όχι να ιδιωτικοποιηθεί. Κατόπιν τούτων σας ρωτώ, κύριε Υπουργέ: Ποιες ήταν οι νέες παράμετροι, οι οποίες παρουσιάστηκαν και ανέτρεψαν τον κυβερνητικό σχεδιασμό και έτσι περνάμε σε αυτή τη φάση, στην ιδιωτικοποίηση της ΕΛΒΟ και με χαμηλότατη αρχική τιμή; Έχουν συνυπολογιστεί οι ενδεχόμενες επιπτώσεις από την ιδιωτικοποίηση αυτής της αμυντικής βιομηχανίας; Πώς βλέπει το δικό σας Υπουργείο και πώς διασφαλίζεται ότι το πολύπειρο ανθρώπινο δυναμικό της Ελληνικής Βιομηχανίας Οχημάτων θα συνεχίσει να παρέχει τις υπηρεσίες του και στο νέο καθεστώς, το οποίο θα προκύψει; Ευχαριστώ πολύ.
Κύριε Υπουργέ, ορίστε, έχετε τον λόγο.
Ευχαριστώ και εγώ, κύριε Πρόεδρε. Κύριε συνάδελφε, η περίπτωση της ΕΛΒΟ έχει μια μεγάλη ιστορία. Οι προηγούμενες κυβερνήσεις είχαν ήδη προδιαγράψει το μέλλον της ΕΛΒΟ, αφ' ενός μέσα από δεκαετίες κακοδιαχείρισης και αφ' ετέρου θέτοντας την εταιρεία, κατόπιν σχετικής αίτησης του ελληνικού δημοσίου, σε καθεστώς ειδικής εκκαθάρισης το 2014, στο πλαίσιο υλοποίησης μνημονιακών υποχρεώσεων του δεύτερου μνημονίου. Η παρούσα Κυβέρνηση από την πρώτη στιγμή που ανέλαβε, διερεύνησε όλα τα εναλλακτικά σενάρια με γνώμονα την προστασία των εργαζομένων. Παρά τις προσπάθειές μας, η κατάσταση την οποία παραλάβαμε καθιστούσε ουσιαστικά μονόδρομο τη συνέχιση των διαδικασιών, όπως αυτές ήταν το 2014. Παρ' όλα αυτά, έγιναν ενέργειες από πλευράς Κυβέρνησης προκειμένου να συνεχιστεί η καταβολή των μισθών των εργαζομένων, το οποίο και επετεύχθη. Στις ενέργειες αυτές συμπεριλαμβάνεται και η ρύθμιση οικονομικών εκκρεμοτήτων μεταξύ εταιρείας και δημοσίου. Προχωρήσαμε σε εξωδικαστικό συμβιβασμό για οφειλές του Υπουργείου Άμυνας προς την εταιρεία. Κάναμε τις απαραίτητες ενέργειες, ώστε να δοθεί επιπλέον επιχορήγηση στην ΕΛΒΟ προκειμένου να παραμείνει ζωντανή η εταιρεία. Μέλημα αυτής της Κυβέρνησης είναι να βρεθεί η καλύτερη λύση για την ΕΛΒΟ, με γνώμονα τα συμφέροντα και την προστασία των εργαζομένων στο πλαίσιο του εθνικού και ευρωπαϊκού νομικού πλαισίου.
Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, δεν έκανα τη συγκεκριμένη ερώτηση για να πάρω ψήφους. Τις ψήφους τις φέρνουν τα αποτελέσματα και όχι οι προθέσεις που μπορούν να έχουν οι πολιτικοί ή οι κυβερνήσεις. Είναι η έκτη ερώτηση την οποία υποβάλλω όχι στο δικό σας Υπουργείο, αλλά στα συναρμόδια Υπουργεία. Καθ' όλη τη διάρκεια που είμαι Βουλευτής στο ελληνικό Κοινοβούλιο, έχω υποβάλει τέσσερις ερωτήσεις και δύο επίκαιρες. Δεν έβγαλα άκρη με το Υπουργείο Εθνικής Άμυνας. Κάνω την επίκαιρη ερώτηση σε εσάς, γιατί νομίζω ότι στην παρούσα φάση ήσασταν το πλέον αρμόδιο Υπουργείο για να μου απαντήσει. Οι ανησυχίες των εργαζομένων δεν απαντήθηκαν. Το ερώτημα το οποίο σας έθεσα στην πρωτολογία μου, για το αν διασφαλίζεται το μέλλον των εργαζομένων, δεν μου το απαντήσατε. Ερχόμαστε σε αυτή τη φάση να μου πείτε ότι η προσπάθειά σας εξαντλήθηκε στο να προχωρήσουμε σε έναν εξωδικαστικό συμβιβασμό ή η προσπάθεια εξαντλήθηκε στο να πληρωθούν; Αναγνωρίζω αυτό το οποίο είπατε. Ναι, οι ευθύνες είναι των προηγουμένων κυβερνήσεων. Εσείς, όμως, τι κάνετε; Ποιο ήταν το λιθαράκι, το οποίο βάλατε εσείς; Ποιο ήταν το θετικό το οποίο τοποθετήσατε πάνω στην ΕΛΒΟ; Ότι πληρώθηκαν οι εργαζόμενοι; Θα μπορούσε το ελληνικό δημόσιο να άφηνε απλήρωτους τους εργαζόμενους; Όχι. Ποια είναι η επόμενη κίνησή σας, αυτό το κάτι παραπάνω, το οποίο περίμενε ο ελληνικός λαός, όταν βγήκατε στην Κυβέρνηση; Ξέρετε κάτι; Από τον Ιούνιο του 2015 κυβερνητικοί παράγοντες, Υπουργοί και Υφυπουργοί του Υπουργείου Εθνικής Άμυνας - και νομίζω ότι ήσασταν και εσείς ενημερωμένος τότε - έβγαιναν και διαβεβαίωναν ότι θα βρεθεί λύση για την ΕΛΒΟ. Τον περασμένο Ιούλιο του 2016 το Υπουργείο Εθνικής Άμυνας - και δεν νομίζω εν αγνοία σας - υπέγραψε μια κύρωση συμφωνίας με τη Νορβηγία. Δεν το γνωρίζετε; Αυτό μπορεί να μην το γνωρίζετε. Εκεί θα μπορούσε να μπει το θεμέλιο για να μπορέσει να επαναλειτουργήσει η ΕΛΒΟ. Δεν έγινε τίποτα. Ξέρετε τι εντύπωση μου δίνει η Κυβέρνηση, κύριε Υπουργέ; Ότι το μέλλον της ΕΛΒΟ ήταν προδιαγεγραμμένο και προαποφασισμένο. Θα ήθελα, σας παρακαλώ πάρα πολύ, στη δευτερολογία σας να μου πείτε πώς διασφαλίζετε το μέλλον αυτών των ανθρώπων, ποιος είναι ο σχεδιασμός σας και πώς τον διασφαλίζετε. Την άλλη εβδομάδα, με αφορμή μία άλλη επίκαιρη ερώτηση, θα έρθουμε πάλι εδώ εγώ κι εσείς να μιλήσουμε για τα αεροδρόμια της «FRAPORT». Αν μη τι άλλο, αυτό το οποίο πρέπει να βγει απ' αυτή την Αίθουσα πλέον και μετά από τόσα και τόσα κούφια λόγια, είναι πράξεις και αλήθειες. Ευχαριστώ πολύ.
Ορίστε, κύριε Υπουργέ, έχετε τον λόγο.
Δεν συνηθίζω, κύριε συνάδελφε, να λέω κούφια λόγια. Γι' αυτό δεν υπόσχομαι κάτι που δεν μπορώ να υλοποιήσω. Νομίζω ότι αν αυτό γινόταν πιο συχνά εδώ και δεκαετίες, η Ελλάδα δεν θα ήταν σ' αυτή την κατάσταση που είναι. Τούτων δοθέντων σας είπα τι προσπαθήσαμε να κάνουμε όλον αυτόν τον καιρό και τι θα προσπαθήσουμε να κάνουμε από εδώ και πέρα. Να είστε σίγουρος ότι η εξασφάλιση των θέσεων εργασίας σε κάθε τέτοια περίπτωση είναι η πρώτη μέριμνα αυτής της Κυβέρνησης. Όμως, η κατάσταση που παραλάβαμε στην ΕΛΒΟ ήταν όντως μια πάρα πολύ δύσκολη κατάσταση. Οπότε, δεν λέμε καθόλου κούφια λόγια. Μιλάμε για έργα σαν και αυτά με τα οποία προσπαθήσαμε να βοηθήσουμε τις εργαζόμενες και τους εργαζόμενους στην ΕΛΒΟ. Δίνουμε μία υπόσχεση ότι θα κάνουμε το καλύτερο δυνατό για το μέλλον αυτής της εταιρείας. Ευχαριστώ πολύ.
Κύριοι συνάδελφοι, φθάνουμε στην τελευταία σημερινή επίκαιρη ερώτηση. Θα συζητηθεί, λοιπόν, η δωδέκατη με αριθμό 782/2-5-2017 επίκαιρη ερώτηση δεύτερου κύκλου του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις προτάσεις - αιτήματα των δήμων των Μεσογείων εν όψει της διαβούλευσης για την ανανέωση της σύμβασης του Διεθνούς Αερολιμένα Αθηνών «Ελευθέριος Βενιζέλος» με το ελληνικό δημόσιο για την περίοδο 2025-2055. Ορίστε, κύριε Βλάχο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, συζητάμε σήμερα την ερώτηση που πριν από αρκετό καιρό κατέθεσα για πρώτη φορά σχετικά με την ανανέωση της σύμβασης του Διεθνούς Αερολιμένα Αθηνών «Ελευθέριος Βενιζέλος» με το ελληνικό δημόσιο. Όπως γνωρίζετε, με τον ν.2338/1995, επήλθε η σύμβαση ανάπτυξης του νέου αεροδρομίου της Αθήνας για μία συμβατική περίοδο τριάντα ετών, μέχρι το 2025. Έχουν περάσει πάνω από είκοσι χρόνια, κύριε Υπουργέ, και βρισκόμαστε να συζητάμε την επέκταση της σύμβασης τώρα πια, αφού μπαίνει στην τελική ευθεία, με σοβαρότατα όμως ζητήματα, που περιλαμβάνονται στην ισχύουσα σύμβαση, τα οποία δεν έχουν ακόμα επιλυθεί. Για παράδειγμα, είχαν προβλεφθεί αντισταθμιστικά τέλη 10% από την αξιοποίηση του πρώην αεροδρομίου του Ελληνικού, τα οποία θα δίνονταν στους όμορους με το νέο αεροδρόμιο «Ελευθέριος Βενιζέλος» δήμους της ευρύτερης περιοχής των Μεσογείων για αναπτυξιακά προγράμματα. Μέχρι σήμερα, δυστυχώς, η συγκεκριμένη διάταξη δεν έχει ενεργοποιηθεί. Μάλιστα, κατά την πρόσφατη συζήτηση της συμφωνίας στη Βουλή για την αξιοποίηση του πρώην αεροδρομίου πρότεινα και προσκλήθηκαν οι δήμαρχοι της περιοχής των Μεσογείων, οι οποίοι ανέδειξαν την αδικία αλλά και την αφερεγγυότητα της πολιτείας στο συγκεκριμένο θέμα. Επίσης, σε ό,τι αφορά τα χωροταξικά θέματα, κύριε Υπουργέ, είναι γνωστό ότι το αεροδρόμιο «Ελευθέριος Βενιζέλος» έχει δεσμεύσει είκοσι χιλιάδες στρέμματα επιπλέον αυτών που έχει αξιοποιήσει μέχρι σήμερα - μιλάμε για μια περιοχή η οποία ονομάζεται «Ζώνη Περιορισμένης Ανάπτυξης Αεροδρομίου» - χωρίς να υπάρχει καμμία δέσμευση από τη μεριά του για το τι θα γίνουν. Εκεί, δηλαδή, υπάρχουν ιδιοκτήτες κάποιων γεωτεμαχίων, οι οποίοι δεν μπορούν ούτε να τα πουλήσουν, όπως καταλαβαίνετε, αφού δεν έχουν αξία - ποιος να τα πάρει και γιατί - και οι ίδιοι, βέβαια, δεν μπορούν να τα αξιοποιήσουν. Περιμένουν πότε θα μπορέσει το αεροδρόμιο να τα απαλλοτριώσει - αν τα απαλλοτριώσει! - για να τα αξιοποιήσει. Πάμε για τριάντα χρόνια. Δεν είναι πολλά; Αυτούς τους ανθρώπους δεν πρέπει να τους αποδεσμεύσουμε; Δεν πρέπει να τελειώσει η ομηρία τους; Δεν είναι άδικο αυτό το παιχνίδι, να περιμένουν, δηλαδή, πότε θα αποφασίσει το αεροδρόμιο για την τύχη της περιουσίας τους; Γι' αυτό μιλάμε. Θα ήθελα ακόμα ένα σημείο να θίξω, κύριε Υπουργέ, το οποίο έχει να κάνει με τους ΟΤΑ της περιοχής, καθώς δεν έχουν πληρωθεί τα δημοτικά τέλη από την περιβαλλοντική επιβάρυνση, την όχληση, την κυκλοφοριακή φόρτιση που έχουν υποστεί λόγω της λειτουργίας του αεροδρομίου. Εγώ νομίζω ότι δεν πρέπει αυτό το λάθος να επαναληφθεί. Δεν μπορεί η περιοχή η οποία δέχθηκε το αεροδρόμιο να έχει την επιβάρυνση και να μην έχει τους πόρους. Θα έλεγα, με αφορμή την ανανέωση της συμφωνίας, αυτά τα θέματα να μπουν στο τραπέζι, όπως και όλα όσα βάλουν οι δήμαρχοι της περιοχής για το καλό της περιοχής και για την αρμονική συνεργασία.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Ευχαριστώ και τον κ. Βλάχο για την ερώτηση και για την κατανόηση που έδειξε στην καθυστέρηση της συζήτησης λόγω φόρτου εργασίας. Να πω ότι το βασικό πρόβλημα που έχουμε σε αυτή τη φάση, είναι ότι έχουμε μια επέκταση της σύμβασης - αυτό είναι που συζητάγαμε και στο πλαίσιο των μνημονιακών μας υποχρεώσεων - και άρα δεν μπορούσαν να αλλάξουν οι όροι της σύμβασης. Αυτός είναι ο βασικός περιοριστικός παράγοντας σε αυτή τη συζήτηση σε αυτή τη φάση. Γιατί αν αλλάζαμε όρους της σύμβασης, θα ερχόταν μια άλλη εταιρεία και θα έλεγε ότι θέλω και εγώ να κάνω μια προσφορά. Μόνο στη περίπτωση που είναι απλή επέκταση, αυτό αποκλείει άλλους επενδυτές να μπουν στο παιχνίδι. Να σημειωθεί ότι στο ΤΑΙΠΕΔ έχει μεταβιβαστεί η αρμοδιότητα για την υλοποίηση της επέκτασης της σύμβασης παραχώρησης του αεροδρομίου. Από τα μέσα Μαρτίου έχει εγκριθεί το κείμενο της επέκτασης από τους Υπουργούς Οικονομικών και Μεταφορών. Ο αερολιμένας καταβάλλει κανονικά τους προβλεπόμενους δημοτικούς φόρους. Αναφορικά με τα ανταποδοτικά τέλη υπάρχουν αποφάσεις του Σ.τ.Ε., που καταλήγουν ότι δεν υποχρεούνται να καταβάλλει ανταποδοτικά τέλη ο αερολιμένας για καθαριότητα και φωτισμό, καθώς για αυτές τις υπηρεσίες μεριμνά το ίδιο το αεροδρόμιο. Αιτούνται ανταποδοτικά τέλη όχλησης και διέλευσης. Ωστόσο και αυτό χρειάζεται ειδική ρύθμιση, η οποία δεν μπορεί να είναι αντικείμενο της επέκτασης της σύμβασης. Έχουν ήδη πραγματοποιηθεί συναντήσεις μεταξύ της διοίκησης του ΤΑΙΠΕΔ και των δημάρχων των ενδιαφερόμενων δήμων. Ωστόσο όπως αναφέρθηκε νωρίτερα, η επέκταση της ήδη υπάρχουσας σύμβασης, δεν επιτρέπει καμμία παρέμβαση σε αυτή. Το ΤΑΙΠΕΔ παρείχε τη συγκεκριμένη πληροφόρηση στους δημάρχους. Άρα έχουμε ερωτήματα που θέτετε που έχουν σχέση με τη σύμβαση και που δεν μπορούν να λυθούν αυτή τη στιγμή, ακριβώς γιατί σας είπα ότι έχουν σχέση με την επέκταση της σύμβασης και όχι με μια νέα ιδιωτικοποίηση. Έχουμε και άλλα θέματα μεσοπρόθεσμου στρατηγικού σχεδιασμού, που χρειάζεται να συζητήσουμε με αυτούς τους δήμους και την περιφέρεια.
Κύριε Βλάχο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ασφαλώς και υπήρξε κατανόηση για την καθυστέρηση της συζήτησης λόγω φόρτου εργασίας. Είναι σωστό αυτό το οποίο είπατε. Το είπα και εγώ και το επαναλαμβάνω. Έρχομαι στην ουσία. Το πρώτο θέμα το οποίο έθιξα, κύριε Υπουργέ, δεν έχει να κάνει με τη σύμβαση. Δηλαδή τα ανταποδοτικά από την αξιοποίηση του «Ελληνικού» στους όμορους με το «Ελευθέριος Βενιζέλος» δήμους δεν περιλαμβάνονται στη σύμβαση. Ήταν θέμα πολιτείας το πότε θα αξιοποιούσε το αεροδρόμιο. Εμείς, λοιπόν, λέμε το εξής. Σήμερα το αεροδρόμιο του Ελληνικού αξιοποιείται. Η πολιτεία, η Κυβέρνηση σήμερα, ας αναλάβει να πραγματοποιήσει αυτά τα αναπτυξιακά έργα, τα οποία ζητούν οι δήμαρχοι της περιοχής. Άρα είναι θέμα πολιτείας και των δήμων της περιοχής και όχι της σύμβασης αυτής καθαυτής. Εμείς θέλουμε να τηρηθεί η δέσμευση του κράτους, τότε που προκειμένου να γίνει το αεροδρόμιο στα Μεσόγεια, είπαμε στους Μεσογίτες ότι όταν το αεροδρόμιο του Ελληνικού θα αξιοποιηθεί, ένα 10% θα το πάρετε εσείς για αναπτυξιακά έργα, όχι για τίποτε άλλο, αλλά για πολύ συγκεκριμένα έργα που θα τα κάνει η πολιτεία και όχι οι δήμοι. Αυτό το αθετήσαμε. Αυτή είναι η κοροϊδία. Έρχομαι στο δεύτερο. Σας μίλησα ότι εγώ έχω την πληροφορία ότι υπάρχει ασυνέπεια από τη μεριά του αεροδρομίου προς τα δημοτικά τέλη. Αυτό είναι κάτι το οποίο μπορεί να ξεκαθαριστεί και να δούμε πού είναι η αλήθεια και πού είναι η υπερβολή. Υπάρχει όμως και ένα ζήτημα μεγάλο, σχετικά με τα χωροταξικά θέματα της ευρύτερης περιοχής. Σας είπα ότι η σύμβαση τότε προέβλεπε, εκτός από όσες χιλιάδες στρέμματα αξιοποιήθηκαν, τη δέσμευση σε πάνω από περίπου είκοσι χιλιάδες στρέμματα. Τότε είχε λεχθεί, κύριε Υπουργέ, ότι στο μέλλον το αεροδρόμιο πιθανόν να χρειαζόταν έναν ακόμη αεροδιάδρομο. Σήμερα που πέρασαν οι Ολυμπιακοί Αγώνες, που ο τουρισμός πια στην Ελλάδα και στην Αθήνα είναι στην κορυφή και έχει διαπιστωθεί ότι αυτή η έκταση δεν χρειάζεται, λέμε να αποδεσμευθεί και να δοθεί στους ιδιοκτήτες τους - οι οποίοι φορολογούνται και πληρώνουν ΕΝΦΙΑ για μια περιουσία την οποία δεν ελέγχουν - ή αν το αεροδρόμιο τη θέλει, ας την απαλλοτριώσει, ας αποζημιώσει τους ιδιοκτήτες. Δεν γίνεται μονά ζυγά χαμένοι οι ιδιοκτήτες. Είναι μεγάλη η έκταση. Και μιλάμε για τριάντα χρόνια και θα τους πούμε ότι άλλα τριάντα χρόνια θα έχετε την ιδιοκτησία, θα σας φορολογούμε, θα είναι δική σας αλλά δεν μπορείτε ούτε να την πουλήσετε ούτε να την αξιοποιήσετε. Ε δεν είναι άδικο; Εγώ αυτό λέω. Εάν, κύριοι του αεροδρομίου, την θέλετε, πάρτε την, αποζημιώστε την, απαλλοτριώστε την. Τελειώσαμε! [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Με αφορμή, λοιπόν, αυτό που είπα, υπάρχουν χωροταξικά θέματα της ευρύτερης περιοχής τα οποία πρέπει να τα ρυθμίσουμε. Πρέπει η Κυβέρνηση να πάρει πρωτοβουλία. Υπάρχουν αρχαιολογικοί χώροι. Υπάρχουν σημεία πρωτογενούς παραγωγής, τα οποία έχουν και αρχαιολογικό και αναπτυξιακό ενδιαφέρον. Αυτά θέλουμε να αναδείξουμε στην περιοχή μας. Δεν θέλουμε να είναι απλά το αεροδρόμιο της επιβάρυνσης και της μόλυνσης. Θέλουμε να είναι και μια περιοχή, μια εστία ανάπτυξης και κινήτρων για την ευρύτερη περιοχή. Το ότι αναθεωρείται η σύμβαση, για εμάς που ζούμε εκεί είναι η αφορμή για να θέσουμε επί τάπητος αυτά τα θέματα. Θα έλεγα, λοιπόν, κλείνοντας κύριε Υπουργέ, να πάρετε την πρωτοβουλία, να συγκροτήσετε μία επιτροπή εργασίας στην οποία να συμμετέχουν και οι αντιπρόσωποι των δήμων γύρω από το αεροδρόμιο αλλά και όποιος άλλος φορέας εσείς νομίζετε, προκειμένου εκεί να τεθούν τα θέματα, να τα δούμε και να προσπαθήσουμε όλοι έντιμα να βρούμε δίκαιες λύσεις. Έτσι κι αλλιώς οι τοπικές κοινωνίες διά των δημάρχων ζητούν πολύ λογικά πράγματα και είναι συνεργάσιμοι, κάτι που είναι δεδομένο. Δεν πρέπει να αφεθεί στην τύχη του. Διότι έτσι ξέρετε, εμένα θα με ενοχλούσε - εάν θέλετε - να επαναληφθεί το φαινόμενο Λαλιώτη, που τότε προκειμένου να υπογραφεί αυτή η συμφωνία, ήρθε, έταξε, τα ξέχασε, εξαφανίστηκε. Αυτό το φαινόμενο, λοιπόν, δεν θέλω να επαναληφθεί. Θα είναι και άδικο για εσάς προσωπικά, επί των ημερών σας να αναθεωρηθεί η σύμβαση και να γίνετε ένας δεύτερος Λαλιώτης, δηλαδή να υπάρξει επί των ημερών σας μια συμφωνία που θα δεσμεύει την περιοχή, με αποτέλεσμα το όνομά σας να συνδεθεί αρνητικά για τριάντα χρόνια. Είναι πολύς ο καιρός και μεγάλα τα θέματα, την ώρα που εμείς πιστεύουμε ότι με λίγη καλή διάθεση κάποια από αυτά - δεν λέω το σύνολό τους, ίσως και το σύνολό τους αλλά κάποια από αυτά - μπορούμε εύκολα να τα λύσουμε. Σας ευχαριστώ, κύριε Πρόεδρε.
Κύριε Υπουργέ, τουλάχιστον δεν μπορείτε να τους απαλλάξετε από τον ΕΝΦΙΑ, μέχρι να τελεσιδικήσει τι θα γίνουν αυτά τα είκοσι χιλιάδες στρέμματα; Αυτό είναι, πράγματι, πολύ άδικο.
Βλέπω ότι έχω δύο μέτωπα σε αυτή την ερώτηση. Το βασικό πρόβλημα που έχουμε, είναι ότι ο νόμος για το «Ελευθέριος Βενιζέλος», η σύμβαση, ο νόμος του 1995, προέβλεπε ότι στον χώρο του πρώην αεροδρομίου του Ελληνικού, θα δημιουργηθεί διαχειριστικός φορέας για μητροπολιτική ζώνη πρασίνου. Το 10% των εσόδων του φορέα θα δινόντουσαν στους δήμους των Μεσογείων, Σπάτα, Μαρκόπουλο κ.λπ., για να βοηθήσει την ανάπτυξή τους, ως αντισταθμιστικά οφέλη για τη δημιουργία του «Ελευθέριος Βενιζέλος». Αυτό δεν έγινε ποτέ. Τώρα αυτό που ζητούν οι κάτοικοι …
Αυτοί οι άνθρωποι ζητούν…
Ναι όσον αφορά τα αιτήματα ...
Ναι αλλά επί των ημερών σας υπογράφτηκε η σύμβαση.
Παρακαλώ, κύριε Βλάχο, μη διακόπτετε.
Όχι δεν είναι κακοπροαίρετη η παρέμβαση.
Απλά για να σχηματίσει εικόνα. Αυτό λέω.
Όχι δεν έχω κανένα πρόβλημα, κύριε Πρόεδρε. Στα αιτήματα των δήμων είναι και η δημιουργία ενός τοπικού φορέα ανάπτυξης. Αυτό δεν μπορεί να γίνει μέσω της σύμβασης. Σε αυτό συμφωνούμε νομίζω απ' ό,τι είπατε. Άρα χρειάζεται νομοθετική πρωτοβουλία, η οποία θα καθορίσει όλα τα χαρακτηριστικά, συμπεριλαμβανομένης και της πηγής των πόρων αλλά και του τρόπου διάθεσής τους. Νομίζω ότι αυτό που προτείνετε μπορούμε να το δούμε. Είναι και θέμα του Υπουργείου Οικονομίας και του Υπουργείου Περιβάλλοντος. Να το δούμε αυτό και να επανέλθω όταν θα έχω σκεφτεί την πρότασή σας. Ευχαριστώ πολύ.
Ευχαριστούμε, κύριε Υπουργέ. Κυρίες και κύριοι συνάδελφοι, η δεύτερη με αριθμό 798/5-5-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, σχετικά με τον περιορισμό προσλήψεων σε όλους τους φορείς και τα νομικά πρόσωπα της κεντρικής διοίκησης, δεν θα συζητηθεί λόγω φόρτου εργασίας της αρμόδιας Υπουργού και θα επαναπροσδιοριστεί προς συζήτηση. Η τέταρτη με αριθμό 800/5-5-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, με θέμα: «Η εγκατάσταση διακοσίων εννέα νέων ανεμογεννητριών στη νότια Καρυστία Ευβοίας απειλεί βιοποικιλότητα και οικονομία», δεν θα συζητηθεί λόγω κωλύματος του αρμοδίου Υπουργού κ. Φάμελλου και θα επαναπροσδιοριστεί προς συζήτηση. Η πέμπτη με αριθμό 804/8-5-2017 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Περιβάλλοντος και Ενέργειας, σχετικά με τη λειτουργία και την ανάπτυξη του Ινστιτούτου Γεωλογικών και Μεταλλευτικών Ερευνών (ΙΓΜΕ), δεν θα συζητηθεί λόγω φόρτου εργασίας του κ. Σταθάκη. Επίσης η δεύτερη με αριθμό 799/5-5-2017 επίκαιρη ερώτηση δεύτερου κύκλου του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας με θέμα: «Οι σημαντικές καθυστερήσεις στη μετεγκατάσταση του οικισμού Αναργύρων Νομού Φλώρινας, που θέτουν σε κίνδυνο τη ζωή των κατοίκων του», δεν θα συζητηθεί λόγω φόρτου εργασίας του κ. Σταθάκη. Η έβδομη με αριθμό 623/20-3-2017 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με τις τραγικές ελλείψεις στο Νοσοκομείο Διδυμοτείχου που οδηγείται σε συρρίκνωση, απαξίωση και υποβάθμιση, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη, με αιτιολογία: φόρτος εργασίας. Η τέταρτη με αριθμό 795/3-5-2017 επίκαιρη ερώτηση πρώτου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας, σχετικά με τις ελλείψεις ασθενοφόρων στον Νομό Χαλκιδικής που θέτουν σε κίνδυνο τη ζωή πολιτών, δεν θα συζητηθεί λόγω κωλύματος του Αναπληρωτή Υπουργού Υγείας, κ. Παύλου Πολάκη, με αιτιολογία: φόρτος εργασίας. Επίσης η όγδοη με αριθμό 645/24-3-2017 επίκαιρη ερώτηση δεύτερου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, σχετικά με τα προβλήματα που αντιμετωπίζει ο κλάδος των αρτοποιών στην Ελλάδα, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης, κ. Αλέξανδρου Χαρίτση, που βρίσκεται εκτός Αθηνών. Τέλος, η πρώτη με αριθμό 801/8-5-2017 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών, σχετικά με τη σύμβαση του ΟΠΑΠ με τους πράκτορες, δεν θα συζητηθεί μετά από συνεννόηση του Υπουργού με τον Βουλευτή. Για όλες τις αιτιολογίες αυτές υπάρχει και σχετική επιστολή του Γραμματέα της Κυβέρνησης. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, στο σημείο αυτό δέχεστε να λύσουμε τη συνεδρίαση;
Με τη συναίνεση του Σώματος και ώρα 12.02΄ λύεται η συνεδρίαση για αύριο, ημέρα Παρασκευή 12 Μαΐου 2017 και ώρα 10.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.